text:
“O Rate Moagišani wa Gago ka Mokgwa wo o Ithatago ka Wona”
‘Taelo ya bobedi ke ye: “O rate moagišani wa gago ka mokgwa wo o ithatago ka wona.”’—MAT. 22:39.
1, 2. (a) Jesu o itše taelo ya bobedi e kgolokgolo ke efe Molaong wa Moshe? (b) Ga bjale re tlo ahlaahla dipotšišo dife?
MOFARISEI yo mongwe o kile a leka Jesu ka go mmotšiša gore: “Morutiši, taelo e kgolokgolo Molaong wa Moshe ke efe?” Go etša ge go boletšwe sehlogong se se fetilego, Jesu o arabile ka gore “taelo e kgolokgolo” ke ye: “O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.” Jesu o okeditše ka gore: “Ya bobedi ya go swana le yona ke ye: ‘O rate moagišani wa gago ka mokgwa wo o ithatago ka wona.’”—Mat. 22:34-39.
2 Jesu o itše re swanetše go rata moagišani wa rena ka tsela yeo re ithatago ka yona. Ka gona, re swanetše go ipotšiša gore: Ge e le gabotse moagišani wa rena ke mang? Re ka bontšha bjang gore re rata moagišani wa rena?
GE E LE GABOTSE MOAGIŠANI WA RENA KE MANG?
3, 4. (a) Jesu o ile a diriša seswantšho sefe go araba potšišo e rego: “Ge e le gabotse, ke mang yo e lego moagišani wa ka”? (b) Mosamaria o ile a thuša bjang monna yo a bego a hlakotšwe, a iteilwe e bile a tlogetšwe a le makgatheng a lehu le bophelo? (Bona seswantšho se se lego ka mo godimo.)
3 Re ka nagana ka moagišani e le motho yo a dulago kgauswi le rena yoo e lego mogwera yo a ka re thušago. (Die. 27:10) Eupša ela hloko seo Jesu a se boletšego ge monna yo mongwe wa go itira moloki a be a mmotšiša gore: “Ge e le gabotse, ke mang yo e lego moagišani wa ka?” Jesu o ile a mo araba ka go laodiša seswantšho sa Mosamaria wa kgaugelo. (Bala Luka 10:29-37.) Re be re letetše gore moperisita wa Moisiraele le Molefi ba bontšhe lerato la boagišani ge ba be ba bona monna yo a bego a hlakotšwe, a iteilwe e bile a tlogetšwe a le makgatheng a lehu le bophelo. Lega go le bjalo, ba ile ba fo mo feta gomme ba se mo thuše ka selo. Monna yoo o ile a thušwa ke Mosamaria—motho yo a tšwago setšhabeng seo se bego se hlompha Molao wa Moshe eupša Bajuda ba se hloile.—Joh. 4:9.
4 Mosamaria wa kgaugelo o ile a leka go thuša monna yoo gore a fole ka go tšhela dintho tša gagwe ka makhura le beine. Ditenariase tše pedi tšeo a ilego a di nea mohlokomedi wa ntlo ya baeti di be di lekana le mogolo wa matšatši a e ka bago a mabedi. (Mat. 20:2) Ka gona go bonolo go bona gore ke mang yo e bego e le moagišani wa kgonthe wa monna yo a gobetšego. Ruri seswantšho se sa Jesu se re ruta gore re bontšhe baagišani ba rena kwelobohloko le go ba rata.
5. Bahlanka ba Jehofa ba ile ba bontšha bjang gore ba rata baagišani ba bona morago bjale nakong ya kotsi e nngwe ya tlhago?
5 Gantši ga go bonolo go hwetša batho bao ba nago le kwelobohloko go etša Mosamaria wa kgaugelo. Se se bjalo kudukudu “mehleng [ye] ya bofelo” moo batho ba bantši ba se nago lerato la tlhago, ba lego bogale e bile ba sa ratego go loka. (2 Tim. 3:1-3) Ka mohlala, maemo a thata a ka tšwelela dinakong tša dikotsi tša tlhago. Ela hloko seo se ilego sa direga ge Ledimo la Sandy le be le hlasela New York City mafelelong a October 2012. Karolong e nngwe ya motse wo yeo e bego e sentšwe kudu, batho ba ile ba utswetša badudi bao ba bego ba šetše ba tlaišega ka baka la go hloka mohlagase le dinyakwa tše dingwe tša bohlokwa. Yona tikologong yeo, Dihlatse tša Jehofa di ile tša rulaganya lenaneo la go thušana gotee le go thuša batho ba bangwe. Bakriste ba dira dilo tše bjalo ka gobane ba rata baagišani ba bona. Ditsela tše dingwe tša go bontšha gore re rata baagišani ba rena ke dife?
KAMOO RE KA BONTŠHAGO KA GONA GORE RE RATA BAAGIŠANI
6. Modiro wa rena wa boboledi o bontšha bjang gore re baagišani ba kgonthe?
6 Thuša batho moyeng. Re dira se ka go katanela go ba bontšha “khomotšo e tšwago Mangwalong.” (Baroma 15:4) Re bontšha gore re baagišani ba kgonthe ge re botša ba bangwe therešo ya Beibele modirong wa rena wa boboledi. (Mat. 24:14) Ruri re na le tokelo e kgolo ya go tsebatša molaetša wa Mmušo wo o tšwago go “Modimo yo a neago kholofelo”!—Baroma 15:13.
7. Molao wa Gauta ke ofe, gona re šegofatšwa bjang ge re o diriša?
7 Diriša Molao wa Gauta. Molao wo o tšwelela mantšung ao a boletšwego ke Jesu Thutong ya gagwe ya Thabeng ge a be a re: “Dilo tšohle tše le nyakago batho ba le dira tšona, le lena le ba dire tšona. Se ge e le gabotse, ke seo se bolelwago ke Molao le Baporofeta.” (Mat. 7:12) Ge re swara batho ba bangwe ka tsela yeo Jesu a re eleditšego ka yona, re dira seo se kgothaletšwago ke “Molao” (Genesi go fihla go Doiteronomio) le “Baporofeta” (dipuku tša boporofeta tša Mangwalo a Seheberu). Mangwalo ao a bontšha gabotse gore Modimo o šegofatša bao ba ratago ba bangwe. Ka mohlala, Jehofa o boletše a diriša Jesaya gore: “Bolokang toka le dire go loka. . . . Go thaba motho yo a dirago se.” (Jes. 56:1, 2) Ruri re a šegofatšwa ka gobane re swara baagišani ba rena ka lerato le ka toka.
8. Ke ka baka la’ng re swanetše go rata manaba a rena, gona go ka ba le mafelelo afe ge re dira bjalo?
8 Rata manaba a gago. Jesu o itše: “Le kwele gore go ile gwa thwe: ‘O rate moagišani wa gago gomme o hloye lenaba la gago.’ Eupša ke re go lena: Tšwelang pele le rata manaba a lena le go rapelela bao ba le tlaišago, e le gore le itlhatsele le le barwa ba Tatago lena yo a lego magodimong.” (Mat. 5:43-45) Moapostola Paulo o ile a bolela ntlha e swanago ge a be a ngwala gore: “Ge e ba lenaba la gago le swerwe ke tlala, le fepe; ge e ba le nyorilwe, le nee sa go nwa.” (Baroma 12:20; Die. 25:21) Go ya ka Molao wa Moshe, motho o be a swanetše go thuša lenaba la gagwe go thuša pokolo ya lona yeo e welego le morwalo wa yona. (Ek. 23:5) Ka go šoma gotee ka tsela yeo, batho bao e kilego ya ba manaba e ka ba bagwera ba paale. Ka ge Bakriste ba rata manaba a bona, a mantši a fetošitše tsela yeo a bego a re swara ka yona. Ge e ba re bontšha manaba a rena lerato—gaešita le ao a re tlaišago o šoro—re tla thaba kudu ge a mangwe a ona a ka amogela therešo!
9. Jesu o boletše’ng mabapi le go dira khutšo le ngwanabo rena?
9 ‘Phegelela khutšo le batho bohle.’ (Baheb. 12:14) Ke therešo gore se se akaretša le bana babo rena, ka gobane Jesu o itše: “Ge o tliša mpho ya gago aletareng gomme ge o le moo wa gopola gore ngwaneno o na le se sengwe ka wena, tlogela mpho ya gago moo pele ga aletare, o tloge. Thoma ka go dira khutšo le ngwaneno, ke moka ge o boile, o iše mpho ya gago.” (Mat. 5:23, 24) Modimo o tla re šegofatša ge re rata ngwanabo rena e bile re gata mogato wa kapejana wa go dira khutšo le yena.
10. Ke ka baka la’ng re sa swanela go ba baswayadiphošo?
10 O se ke wa ba moswayadiphošo. Jesu o itše: “Tlogelang go ahlola gore le se ahlolwe, gobane kahlolo ye le ahlolago ka yona, le tla ahlolwa ka yona; kelo yeo le elago ka yona, ba tla le elela ka yona. Ka gona, ke ka baka la’ng o lebelela lehlokwa le le lego ka leihlong la ngwaneno eupša o sa šetše kota ye e lego ka leihlong la gago? Goba o ka botša bjang ngwaneno wa re: ‘Anke ke ntšhe lehlokwa le le lego ka leihlong la gago,’ mola wena o na le kota ka leihlong la gago? Wena moikaketši! Ntšha pele kota ka leihlong la gago, ke moka o tla bona gabotse kamoo o ka ntšhago lehlokwa ka leihlong la ngwaneno.” (Mat. 7:1-5) A tsela e matla gakaakaang ya go re botša gore re se ke ra sola diphošo tše dinyenyane tša ba bangwe mola rena re ka ba re na le diphošo tše dikgolo kudu!
TSELA E KGETHEGILEGO YA GO BONTŠHA GORE RE RATA BAAGIŠANI
11, 12. Ke ka tsela efe e kgethegilego yeo re bontšhago gore re rata baagišani ba rena?
11 Re nyaka go bontšha ka tsela e kgethegilego gore re rata baagišani ba rena. Ka go swana le Jesu, re bolela ditaba tše dibotse tša Mmušo. (Luka 8:1) Jesu o laetše balatedi ba gagwe gore ba “dire batho ba ditšhaba ka moka barutiwa.” (Mat. 28:19, 20) Ka go kgatha tema ya rena go phethagatšeng taelo yeo, re thuša baagišani ba rena go tloga tseleng e petleke le yeo e phatlaletšego yeo e išago tshenyegong gomme ba sepele tseleng e pitlaganego yeo e išago bophelong. (Mat. 7:13, 14) Ga go pelaelo gore Jehofa o šegofatša maiteko a bjalo.
12 Ka go swana le Jesu, re thuša batho go lemoga gore ba nyaka dilo tša moya. (Mat. 5:3) Bao ba arabelago gabotse, re ba thuša go kgotsofatša senyakwa seo ka go ba botša “ditaba tše dibotse tša Modimo.” (Baroma 1:1) Bao ba amogelago molaetša wa Mmušo ba boelanywa le Modimo ka Jesu Kriste. (2 Bakor. 5:18, 19) Ka gona, ge re bolela ditaba tše dibotse re tloga re bontšha gore re rata baagišani ba rena ka tsela ya bohlokwa kudu.
13. O ikwa bjang ka go tšea karolo modirong wa rena re le bagoeledi ba Mmušo?
13 Ka go dira maeto a go boela le go swara dithuto tša magae tša Beibele tšeo di atlegago, re kgotsofatšwa ke go thuša batho go phela ka go dumelelana le ditekanyetšo tša Modimo tša go loka. Se se ka dira gore morutwana wa Beibele a dire diphetogo tše dikgolo bophelong. (1 Bakor. 6:9-11) Ruri ke mo go thabišago go bona kamoo Modimo a thušago bao “ba nago le tshekamelo e swanetšego ka bophelo bjo bo sa felego” go dira diphetogo tše di nyakegago gomme ba ba le tswalano ya kgauswi le yena. (Dit. 13:48) Bao ba bego ba nyamile e bile ba tshwenyegile ba thoma go thaba le go ba le kgodišego go Tatago rena wa legodimong. Go thabiša kudu go bona tšwelopele ya moya yeo e dirwago ke bao ba sa tšwago go thoma go kopanela! Na ga o dumele gore ke tšhegofatšo go bontšha gore re rata baagišani ka tsela ye e kgethegilego re le bagoeledi ba Mmušo?
TLHALOSO E BUDULETŠWEGO YA LERATO
14. Ka mantšu a gago, bolela tše dingwe tša dibopego tša lerato tšeo di hlalositšwego go 1 Bakorinthe 13:4-8.
14 Go latela seo Paulo a se ngwadilego mabapi le lerato ge re dirišana le baagišani ba rena go ka thibela mathata a mantši, gwa re tlišetša lethabo gomme gwa dira gore Modimo a re šegofatše. (Bala 1 Bakorinthe 13:4-8.) Anke re ahlaahleng ka bokopana seo Paulo a se boletšego mabapi le lerato gomme re bone kamoo re ka dirišago mantšu a gagwe ge re dirišana le baagišani ba rena.
15. (a) Ke ka baka la’ng re swanetše go se fele pelo le go ba botho? (b) Ke ka baka la’ng re swanetše go phema lehufa le go ikgantšha?
15 “Lerato ga le fele pelo e bile le botho.” Go etša ge Modimo a bontšhitše go se fele pelo le botho ge a dirišana le batho ba sa phethagalago, le rena re swanetše go se felele ba bangwe pelo le go ba bontšha botho ge ba dira diphošo e bile ba sa re naganele goba ba re kgopiša. “Lerato ga le hufege,” ka gona lerato la kgonthe le ka se dire gore re dume dilo tša motho yo mongwe goba ditokelo tša gagwe ka phuthegong. Go feta moo, ge e ba re na le lerato, re ka se ikgantšhe goba ra ikgogomoša. Beibele e re “mahlo a boikgogomošo le pelo e ikgantšhago, e lego lebone la ba kgopo, tšona ke sebe.”—Die. 21:4.
16, 17. Re ka dira dilo bjang ka go dumelelana le 1 Bakorinthe 13:5, 6?
16 Lerato le tla dira gore re sware baagišani ba rena ka seriti. Re ka se ba botše maaka, re ka se ba utswetše goba ra dira selo le ge e le sefe seo se tla dirago gore re tshele melao le melao ya motheo ya Jehofa. Le gona lerato le tla re thibela gore re se kgahlegele ditaba tša rena feela, eupša re kgahlegele le tša ba bangwe.—Bafil. 2:4.
17 Lerato la kgonthe ga le rumolege gabonolo le gona “ga le boloke pego ya bobe” bjalo ka ge eka re ngwala fase ge ba bangwe ba re dira selo se itšego seo se bontšhago go hloka lerato. (1 Bathes. 5:15) Ge re ka boloka sekgopi, re ka se kgahliše Modimo, ge e le gabotse re tla ba re kgohletša mollo wo o ka laumago gomme wa gobatša rena le ba bangwe. (Lef. 19:18) Lerato le dira gore re thabe le therešo, eupša le ka se dire gore re “thabele go se loke,” gaešita le ge motho yo a re hloilego a swarwa gampe goba a tlaišega.—Bala Diema 24:17, 18.
18. Re ithuta’ng ka lerato go 1 Bakorinthe 13:7, 8?
18 Ela hloko tsela yeo Paulo a tšwetšego pele go hlalosa lerato. O itše lerato “le tiišetša tšohle.” Ge e ba motho yo a itšego a re fošeditše eupša a kgopela tshwarelo, lerato le re tutueletša go mo lebalela. Lerato “le dumela [dilo] tšohle” tšeo di lego ka Lentšung la Modimo gomme le dira gore re leboge dijo tša moya tšeo re di hwetšago. Lerato “le holofela [dilo] tšohle” tšeo di begilwego ka Beibeleng e bile le re tutueletša go nea ba bangwe mabaka a kholofelo ya rena. (1 Pet. 3:15) Le gona ge re lekwa, re rapela Modimo le go holofela gore o tla re thuša. Lerato “le kgotlelela tšohle,” e ka ba diphošo tše dikgolo tšeo motho yo mongwe a re diretšego tšona, tlaišo goba diteko tše dingwe. Ka godimo ga tšohle, “lerato le ka mohla ga le fele.” Le tla bontšhwa ke batho bao ba kwago go iša ka mo go sa felego.
TŠWELA PELE O RATA MOAGIŠANI WA GAGO KA MOKGWA WO O ITHATAGO KA WONA
19, 20. Ke keletšo efe ya Mangwalo yeo e swanetšego go re tutueletša go tšwela pele re rata baagišani ba rena?
19 Ka go diriša keletšo ya Beibele, re ka tšwela pele re rata baagišani ba rena. Lerato le bjalo le akaretša go rata batho ka moka, e sego feela ba morafo wa rena. Le gona re swanetše go gopola gore Jesu o itše: “O rate moagišani wa gago ka mokgwa wo o ithatago ka wona.” (Mat. 22:39) Modimo le Kriste ba letetše gore re rate baagišani ba rena. Ge e ba re sa kgonthišege ka seo re swanetšego go se dira boemong bjo itšego bjo bo akaretšago moagišani wa rena, anke re rapeleng Modimo gore a re hlahle ka moya o mokgethwa. Ge re dira bjalo, Jehofa o tla re šegofatša le go re thuša go dira dilo ka tsela e lerato.—Baroma 8:26, 27.
20 Taelo ya gore re rate moagišani wa rena ka mokgwa wo re ithatago ka wona e bitšwa “molao wa bogoši.” (Jak. 2:8) Ka morago ga gore Paulo a bolele ka ditaelo tše dingwe tše di lego Molaong wa Moshe, o itše: “Taelo le ge e le efe e nngwe yeo e lego gona, [e] akaretšwa ka lentšu le, le le rego: ‘O rate wa geno ka mokgwa wo o ithatago ka wona.’ Lerato ga le sware moagišani wa motho gampe; ka baka leo lerato ke phethagatšo ya molao.” (Baroma 13:8-10) Ka gona re swanetše go tšwela pele re rata baagišani ba rena.
21, 22. Ke ka baka la’ng re swanetše go rata Modimo le baagišani ba rena?
21 Ge re dutše re naganišiša ka mabaka a gore re rate baagišani ba rena, e tla ba mo gobotse gore re nagane ka mantšu a Jesu a gore Tatagwe o “hlabišetša ba kgopo le baloki letšatši la gagwe gomme a nešetša ba ba lokilego le ba sa lokago pula.” (Mat. 5:43-45) Re swanetše go rata baagišani ba rena, go sa šetšwe gore ba lokile goba ga se ba loka. Go etša ge go bontšhitšwe pejana, tsela ya bohlokwa ya go bontšha lerato le bjalo ke ka go ba botša molaetša wa Mmušo. Ruri baagišani ba rena ba tla hwetša ditšhegofatšo ge e ba ba ka amogela ditaba tše dibotse!
22 Re na le mabaka a mantši a go rata Jehofa ka ditsela tšohle. Le gona go na le ditsela tše dintši tšeo ka tšona re ka bontšhago baagišani ba rena gore re a ba rata. Ka go rata Modimo le baagišani ba rena, re hlompha seo Jesu a se boletšego ka ditaelo tše tša bohlokwa. Ka godimo ga tšohle, re kgahliša Tatago rena wa legodimong e lego Jehofa.


c: text/html

text:
MAHUMO AO A LEGO KA LENTŠUNG LA MODIMO | DIPSALME 11–18
Ke Mang a ka Bago Moeng Tenteng ya Jehofa?
Go ba moeng tenteng ya Jehofa go bolela gore motho yoo ke mogwera wa Modimo, o a mmota le go mo kwa. Psalme 15 e hlalosa seo Jehofa a se lebelelago bathong bao ba swanelwago ke go ba bagwera ba gagwe.
MOENG WA JEHOFA O SWANETŠE . . .
go botega
go bolela therešo, gaešita le ka pelong ya gagwe
go hlompha bao a hlankelago Jehofa le bona
go phetha seo a se boletšego, gaešita le ge go le thata
go thuša bao ba hlokago thušo a sa letela go boelwa ke selo
MOENG WA JEHOFA O PHEMA . . .
lesebo le go thomeletša
go dira wa gabo tše mpe
go ikhola ka bana babo ba Bakriste
go gwerana le bao ba sa hlankelego Jehofa goba bao ba sa mo kwego
go amogela letsogo-le-kobong

robotstxt: allowed

filter: keep


text:
Tshwarelo, letlakala leo o le nyakago ga se la hwetšwa.
Re go kgothaletša gore o ye letlakaleng la rena la mathomo goba o diriše dilinki tšeo di lego ka mo tlase.
Dithuto tša Beibele
Hwetša dikarabo tša dipotšišo tša mabapi le Beibele le thušo e šomago bakeng sa lapa la gago.
Dikgatišo tše di Lego Gona
Bona dilo tšeo di sa tšwago go tsenywa le tše di lego gona.
Ditaba
Ditaba tša moragorago le ditiragalo tšeo di kgomago Dihlatse tša Jehofa lefaseng ka bophara.
Mabapi le Dihlatse tša Jehofa
Ithute ka mo go oketšegilego ka rena. Tseba moo re kopanelago gona, kamoo o ka ikgokaganyago le rena le kamoo o ka kgopelago thuto ya mahala ya Beibele.


text:
TABA YA LETLAKALA LA KA NTLE: SEO RE ITHUTAGO SONA GO MOSHE
Moshe e be e le Mang?
O nagana’ng ge o ekwa leina Moshe? Na o nagana ka . . .
- ngwana yoo mmagwe a ilego a mo uta ka serotong Nokeng ya Nile?
- ngwana yoo morwedi wa Farao a mo godišeditšego matsakeng a Egipita—eupša a sa ka a lebala gore e be e le Moisiraele?
- monna yoo a phetšego nywaga e 40 e le modiši nageng ya Midiane?
- monna yoo a ilego a boledišana le Jehofa * pele ga sehlare seo se tukago mollo?
- monna yoo a ilego a ema pele ga kgoši ya Egipita, gomme ka sebete a e kgopela gore e lokolle Baisiraele bokgobeng?
- monna yoo, ka taelo ya Modimo, a ilego a tsebatša Dikotlo tše Lesome tšeo di ilego tša wela Egipita ge kgoši ya yona e be e nyatša Modimo wa therešo?
- monna yoo a ilego a etelela Baisiraele pele khudugong e kgolo ya go tšwa Egipita?
- monna yoo a ilego a dirišwa ge go be go arolwa Lewatle le Lehwibidu ka bogare?
- monna yoo a ilego a nea Baisiraele Melao e Lesome e tšwago go Modimo?
MOSHE o dirile dilo tšeo ka moka gotee le tše dingwe. Ga go makatše ge monna yo yoo a botegago a hlompšha kudu ke Bakriste, Bajuda gotee le Mamoseleme!
Ka ntle le pelaelo, Moshe e be e le moporofeta yo a dirilego dilo “tše di makatšago.” (Doiteronomio 34:10-12) O ile a dumelela Modimo a mo diriša ka tsela e matla. Lega go le bjalo, Moshe e be e le motho yo a tlwaelegilego. Go fo swana le moporofeta Eliya, yoo a ilego a tšwelela kgauswi le Moshe ponong nakong ya bodiredi bja Jesu bja lefaseng, Moshe e be e le motho “yo a nago le maikwelo a swanago le a rena.” (Jakobo 5:17; Mateo 17:1-9) Moshe o ile a lebeletšana le a mantši a mathata ao re lebeletšanago le ona, gomme o ile a lebeletšana le ona ka katlego.
Na o ka rata go tseba gore o dirile seo bjang? Ela hloko tše tharo tša dika tše dibotse tšeo Moshe a ilego a di bonagatša gotee le seo re ka ithutago sona mohlaleng wa gagwe.
^ ser. 7 Jehofa ke leina la Modimo bjalo ka ge le utolotšwe ka Beibeleng.


text:
Na Bakriste ba Swanetše go Rapela Mafelong a Makgethwa?
NGWAGA o mongwe le o mongwe, batho bao ba fetago dimilione tše tshela ba tšea leeto la go ya sethokgweng sa dihlare tša metsedara seo se lego lekatana Pheninsuleng ya Shima kua Japane. Ba ya Lefelong le Lekgethwa la borapedi la Ise, moo modimogadi wa letšatši wa bodumedi bja Boshinto, yoo a bitšwago Amaterasu Omikami, a bego a dutše a rapelwa gona ka mengwaga e ka bago e dikete tše pedi. Barapedi ba thoma pele ka go itlhwekiša ka go hlapa matsogo le melomo. Ke moka, ba ema pele ga holo ya borapedi (haiden) gomme ba latela moetlo wa go inama, go phaphatha matsogo le go rapela modimogadi yoo. * Bodumedi bja Boshinto bo dumelela balatedi ba bjona go tsenela madumedi a mangwe, le gona Mabuddha a mangwe, batho bao ba ipitšago Bakriste le ba bangwe ga ba bone go na le bothata ge ba latela meetlo ya Boshinto lefelong le la borapedi.
Madumedi a mantši a magolo lefaseng a na le mafelo a makgethwa a borapedi, * gomme batho ba dimilionemilione ba ya mafelong a bjalo go rapela. Dinageng tša batho bao ba ipitšago Bakriste, go na le dikereke tše dintši le mafelo a makgethwa ao go ona ba rapelago Jesu, Maria le bakgethwa. A mangwe a go swana le wona a mafelong ao ditiragalo tša ka Beibeleng di diragetšego go ona goba moo go thwego go diregile mehlolo ya morago bjale gaešita le mo go bewago mašaledi a dilo tša bodumedi. Batho ba bantši ba rapela mafelong a makgethwa ka ge ba dumela gore dithapelo tša bona di tla kwewa bokaone ge ba le moo. Ba bangwe ba fihla lefelong leo le lekgethwa ka morago ga gore ba tšee leeto le letelele e le ge ba bontšha gore ba ineetše gakaakang bodumeding.
Na dithapelo le ditopo di tla kwewa gakaone ge di rapelwa lefelong le lekgethwa? Na Modimo o tla thabišwa ke boineelo bja bao ba tšeago maeto a go ya mafelong a makgethwa a borapedi? Na Bakriste ba swanetše go rapela mafelong a makgethwa? Dikarabo tša dipotšišo tše di ka se re botše feela kamoo re swanetšego go lebelela taba ya go rapela mafelong a makgethwa, eupša di tla re thuša le go kwešiša mohuta wa borapedi bjo Modimo a bo amogelago.
RAPELA “KA MOYA LE KA THEREŠO”
Poledišano yeo Jesu a bilego le yona le mosadi wa Mosamaria e bontšha ka moo Modimo a lebelelago batho ba go rapela mafelong a makgethwa. Jesu o be a le leetong a phatša Samaria gomme a khutša sedibeng sa kgauswi le motse wa Sikara. O ile a thoma poledišano le mosadi yo a bego a tlile go ga meetse sedibeng seo. Ge ba le gare ba boledišana, mosadi yoo o ile a bontšha phapano e kgolo ya bodumedi gare ga Bajuda le Basamaria. Mosadi yoo o itše: “Borakgolokhukhu ba rena ba be ba rapela thabeng ye; eupša lena le re Jerusalema ke lefelo leo batho ba swanetšego go rapela go lona.”—Johane 4:5-9, 20.
Thaba yeo mosadi wa Mosamaria a bego a bolela ka yona e be e le ya Geritsima, yeo e lego mo e ka bago dikhilomithara tše 50 ka leboa la Jerusalema. Gona moo Basamaria ba kile ba ba le tempele yeo ba bego ba keteka meletlo ya go swana le Paseka. Go e na le gore Jesu a bolele kudu ka phapano yeo e bego e le gona gare ga Bajuda le Basamaria, o ile a re go mosadi yoo: “Ntumele, wena mosadi ge ke re: Go tla nako yeo ka yona le ka se kego la rapela Tate thabeng ye goba Jerusalema.” (Johane 4:21) A karabo e kgahlišago gakaakaang, kudukudu ka ge e be e etšwa go Mojuda! Ke ka baka la’ng batho ba be ba ka se sa rapela tempeleng ya Modimo kua Jerusalema?
Jesu o tšwetše pele ka gore: “Nako e a tla le bjale ke yona, yeo ka yona barapedi ba kgonthe ba tlago go rapela tate ka moya le ka therešo, gobane ruri tate o nyaka ba bjalo gore ba mo rapele.” (Johane 4:23) Ka mengwaga e mentši, Bajuda ba be ba lebelela tempele e botse ya Jerusalema e le lefelo la borapedi bja bona. Ba be ba eya moo gararo ka ngwaga go yo direla Jehofa Modimo wa bona dihlabelo. (Ekisodo 23:14-17) Eupša Jesu o itše tše ka moka di be di tlo fetoga le gore “barapedi ba kgonthe” ba tla rapela “ka moya le ka therešo.”
Tempele ya Bajuda e be e le moago wo o ka bonwago wo o bego o le lefelong le itšego. Eupša moya le therešo ga se dilo tšeo di ka bonwago, gape ga di lefelong le itšego. Ka gona, Jesu o be a hlalosa gore borapedi bja Bokriste bja therešo bo be bo ka se ithekge ka gore ba rapela ba le moagong goba lefelong lefe, e ka ba Thabeng ya Geritsima, tempeleng ya Jerusalema goba lefelong le ge e le lefe le lekgethwa.
Ge a be a boledišana le mosadi wa Mosamaria, Jesu gape o ile a bolela gore “nako” ya phetogo ye borapeding bja Modimo e be e tlo “tla.” E be e tlo tla neng? Nako yeo e ile ya fihla ge Jesu, ka lehu la gagwe la sehlabelo, a fediša tsela ya Bajuda ya borapedi yeo e bego e theilwe Molaong wa Moshe. (Baroma 10:4) Lega go le bjalo, Jesu gape o itše: “Le bjale ke yona.” Ke ka baka la’ng a ile a re’alo? Ka gobane ka ge e le Mesia, o be a šetše a kgoboketša barutiwa bao ba bego ba tlo latela taelo yeo a e boletšego ka morago, yeo e rego: “Modimo ke Moya gomme bao ba mo rapelago ba swanetše go mo rapela ka moya le ka therešo.” (Johane 4:24) Ka gona, go rapela Modimo ka moya le ka therešo go bolela eng?
Ge Jesu a be a bolela ka go rapela ka moya, o be a sa bolele gore batho ba be ba tlo tsenwa ke moya o itšego goba go rapela ka moya o mafolofolo. Go e na le moo, o be a bolela gore moya o mokgethwa wa Modimo o be o tla re hlahla, go akaretša go re thuša go kwešiša Mangwalo. (1 Bakorinthe 2:9-12) Le gona, therešo yeo Jesu a boletšego ka yona ke tsebo e nepagetšego ya seo Beibele e se rutago. Ka gona, borapedi bja rena bo tla amogelwa ke Modimo ge e ba bo dumelelana le seo Beibele e se rutago le go hlahlwa ke moya o mokgethwa, go e na le go swarelwa lefelong le lekgethwa.
PONO YA BAKRISTE KA MAFELO A MAKGETHWA
Bakriste ba swanetše go lebelela bjang taba ya go rapela mafelong a makgethwa le go tšea maeto a go ya moo? Ge re ela hloko taelo ya Jesu ya gore barapedi ba therešo ba swanetše go rapela Modimo ka moya le ka therešo, re ka kgona go bona gabotse gore Tatago rena wa magodimong ga a kgahlišwe ke borapedi bjo bo dirwago mafelong a makgethwa. Go tlaleletša go seo, Beibele e re botša kamoo Modimo a lebelelago taba ya go rapela medimo ya diswantšho. E re: “Tšhabang borapedi bja medimo ya diswantšho” gomme le “itišeng go medingwana.” (1 Bakorinthe 10:14; 1 Johane 5:21) Ka gona, Mokriste wa therešo a ka se rapele lefelong leo le lebelelwago e le le lekgethwa goba leo le kgothaletšago batho go rapela medimo ya diswantšho. Ka baka la ge mafelo a makgethwa a borapedi a kgothaletša dilo tšeo Modimo a sa di nyakego, Bakriste ba therešo ga ba rapele go ona.
Lega go le bjalo, se ga se re gore Lentšu la Modimo le thibela batho go ba le mafelo ao ba a ratago a go rapela, go ithuta goba go naganišiša. Lefelo la go swarela diboka leo le rulagantšwego gabotse le leo le hlomphegago le re thuša go ithuta le go ahlaahla dilo tšeo di tšwago ka Beibeleng. Le gona ga se phošo go beela motho yo a hwilego leswika. Se e ka fo ba mokgwa wa go mo gopola goba go bontšha lerato. Eupša, go tšea lefelo leo e le le lekgethwa goba go bea diswantšho goba mašaledi a dilo tša bodumedi moo, go tla be go ganetšana le mantšu a Jesu.
Ka gona, ga go hlokagale gore o ye lefelong le lekgethwa e le ge o holofetše gore Modimo o tla kwa dithapelo tša gago bokaone ge o le moo. Le gona o ka se thabiše Modimo goba a go nea ditšhegofatšo tše di kgethegilego ge o tšea leeto la go ya lefelong le lekgethwa. Beibele e re botša gore Jehofa Modimo, e lego “Morena wa legodimo le lefase, ga a dule ditempeleng tše di dirilwego ka diatla tša batho.” Eupša se ga se re gore Modimo o kgole le rena. Re ka kgona go mo rapela kae le kae mo re lego gona gomme a kgona go re kwa ka gobane “ga a kgole le yo mongwe le yo mongwe wa rena.”—Ditiro 17:24-27.
^ ser. 2 Meetlo e ka fapana mafelong a fapafapanego a makgethwa a Boshinto.
^ ser. 3 Bona lepokisi le le rego, “ Lefelo le Lekgethwa ke Eng?”
Ithute ka mo go oketšegilego
Na re Swanetše go Rapela Diswantšho?
Na Modimo o na le taba le gore re diriša diswantšho ge re mo rapela?


text:
BABADI BA RENA BA A BOTŠIŠA . . .
Ke ka Baka la Eng Baanegwa ba Bangwe ba ka Beibeleng ba sa Bitšwe ka Maina?
Ka pukung ya Beibele ya Ruthe, monna yo a ilego a gana go phetha boikarabelo bja gagwe go ya ka Molao wa Moshe o fo bitšwa Semangmang. (Ruthe 4:1-12) Na re swanetše go phetha ka gore baanegwa ka moka ba ka Beibeleng bao ba sa bitšwego ka maina ba be ba tsebja ka mekgwa e mebe goba ba se bohlokwa gakaalo gore ba ka bitšwa ka maina?
Aowa. Ela hloko mohlala o mongwe. Ge Jesu a be a lokišetša Selalelo sa gagwe sa mafelelo, o ile a botša barutiwa ba gagwe gore ba “[ye] motseng go motho tsoko [“monna yo mongwe,” The New English Bible]” gomme ba lokišetše dilo ga gagwe. (Mateo 26:18) Na re swanetše go nagana gore motho yo a bitšwago “motho tsoko” temaneng ye e be e le motho yo mobe goba o be a se bohlokwa gakaalo go ka bitšwa ka leina? Le gatee; ga go pelaelo gore “monna yo mongwe” yo go bolelwago ka yena mo e be e le morutiwa wa Jesu. Ka ge go be go se bohlokwa gore go bolelwe ka leina la gagwe pegong ye, ga se la bolelwa.
Go feta moo, pego ya Beibele e na le maina a mantši a batho ba babe; e bile e na le mehlala ya batho ba bantši ba botegago bao ba sa bitšwego ka maina. Ka mohlala, leina la Efa, e lego mosadi wa pele, le tsebja kudu. Lega go le bjalo, boithati le go se kwe ga gagwe di kgathile tema sebeng sa Adama, seo se re lobišitšego kudu. (Baroma 5:12) Go fapana le seo, mosadi wa Noa ga a bitšwe ka leina ka Mangwalong, eupša re thušitšwe kudu ke moya wa gagwe wa go hloka boithati le wa go kwa go thekgeng monna wa gagwe ge a be a dira modiro o bohlokwa. Go molaleng gore go se bolelwe ga leina la gagwe ga go bontšhe gore o be a se bohlokwa goba a sa amogelwe ke Modimo.
Pegong ya Beibele go na le batho ba bangwe bao ba sa bitšwego ka maina bao ba kgathilego tema e bohlokwa—gaešita le ya go bontšha sebete—morerong wa Jehofa. Nagana ka ngwanenyana yo monyenyane wa Moisiraele yo e bego e le mohlanka ntlong ya Naamane, molaodi wa madira a Siria. Ka sebete o ile a botša mong wa gagwe, mosadi wa Naamane, ka moporofeta wa Jehofa wa kua Isiraele. Se se ile sa lebiša mohlolong o mogolo. (2 Dikgoši 5:1-14) Morwedi wa moahlodi wa Moisiraele e lego Jefeta le yena o ile a bea mohlala o mobotse kudu wa tumelo. O ile a gafa ka go rata tebelelo ya go ka nyalwa le go ba le bana e le gore a phethagatše keno yeo tatagwe a bego a e dirile. (Baahlodi 11:30-40) Ka mo go swanago, go na le bangwadi ba dipsalme tša ka godimo ga tše 40 bao ba sa bitšwego ka maina gotee le baporofeta bao ba sa bitšwego ka maina bao ba ilego ba phetha dikabelo tša bona tše bohlokwa ka go botega.—1 Dikgoši 20:37-43.
Mohlomongwe mohlala o kgahlišago kudu ke wa barongwa ba botegago. Go na le barongwa ba dimilione tše makgolo, eupša ke ba babedi feela bao ba bitšwago ka maina ka Beibeleng, e lego Gabariele le Mikaele. (Daniele 7:10; Luka 1:19; Juda 9) Ba bangwe ka moka ga ba bitšwe ka maina ka Beibeleng. Ka mohlala, Manoa, tatago Simisone, o ile a botšiša morongwa a re: “Leina la gago o mang gore re tle re go godiše ge mantšu a gago a phethega?” Morongwa o ile a re’ng? O ile a re: “Ke ka baka la’ng o mpotšiša leina la ka?” Ka boipoetšo, morongwa yoo o ile a gana go fiwa kgodišo yeo e bego e swanetše go fiwa Modimo feela.—Baahlodi 13:17, 18.
Ga se ka mehla Beibele e hlalosago lebaka leo ka lona batho ba bangwe ba bitšwago ka maina mola ba bangwe ba sa bitšwe ka ona. Eupša re ka ithuta mo gontši bathong ba botegago bao ba ilego ba hlankela Modimo ba se na taba le go tuma.


text:
THUTO 2
Rebeka o be a Nyaka go Thabiša Jehofa
Rebeka e be e le mosadi yo a bego a rata Jehofa. Leina la monna wa gagwe e be e le Isaka. Isaka le yena o be a rata Jehofa. Rebeka o kopane bjang le Isaka? Rebeka o ile a bontšha bjang gore o be a nyaka go thabiša Jehofa? Anke re ithute ka Rebeka.
Batswadi ba Isaka e be e le Aborahama le Sara. Ba be ba dula nageng ya Kanana, moo batho ba gona ba bego ba sa hlankele Jehofa. Eupša Aborahama o be a nyaka gore morwa yo wa gagwe a nyale mosadi yo a bego a hlankela Jehofa. Ka gona, Aborahama o ile a roma monna yo a bego a mo šomela, mohlomongwe Eliesere, gore a yo nyakela Isaka mosadi nageng yeo e bitšwago Harane, moo batho ba bangwe ba gabo Aborahama ba bego ba dula gona.
Eliesere o ile a sepela le batho ba bangwe bao le bona ba bego ba šomela Aborahama. Ba ile ba sepela leeto le letelele kudu. Ba ile ba sepela le dikamela tše lesome tšeo di bego di rwele dijo le dimpho. Eliesere o be a tla tseba bjang mosadi yo a bego a tla mo kgethela Isaka? Ge Eliesere le banna bao a bego a sepela le bona ba fihla Harane, ba ile ba ema sedibeng ka gobane Eliesere o be a tseba gore batho ba be ba tlo ga meetse. O ile a rapela Jehofa a re: ‘Ge nka kgopela kgarebe e itšego gore e gele nna le dikamela meetse gomme ya dira bjalo, gona ke tla tseba gore ke yona yeo o e kgethilego.’
Kgarebe yeo e bitšwago Rebeka e ile ya tla sedibeng. Beibele e re e be e le yo mobotse kudu. Eliesere o ile a kgopela meetse a go nwa gomme Rebeka a re: ‘Ga go na bothata. Ke tla go gela gomme ka gela le dikamela tša gago.’ Nagana feela! Dikamela tše di nyorilwego di nwa meetse a mantši kudu, ka gona Rebeka o ile a swanelwa ke go boelela sedibeng gantši gore a di gele meetse. Na o a mmona mo seswantšhong gore o šoma ka thata bjang?— Eliesere o ile a makatšwa ke kamoo Jehofa a ilego a araba thapelo ya gagwe ka gona.
Eliesere o ile a nea Rebeka dimpho tše dintši tše dibotse. Rebeka o ile a re Eliesere le batho ba bangwe bao a bego a sepela le bona ba ye le yena gagabo. Ge ba fihlile moo, Eliesere o ile a hlalosa lebaka leo Aborahama a mo rometšego moo le kamoo Jehofa a arabilego thapelo ya gagwe. Lapa la gabo Rebeka le ile la thabela gore a nyalwe ke Isaka.
Rebeka o ile a ya Kanana le Eliesere gomme a nyalana le Isaka
Eupša na o nagana gore Rebeka o be a nyaka go nyalwa ke Isaka?— Rebeka o be a tseba gore Eliesere o be a rometšwe ke Jehofa. Ka gona ge lapa la gabo Rebeka le mmotšiša ge e ba a nyaka go ya Kanana gore a yo nyalwa ke Isaka, o ile a re: ‘Ee, ke nyaka go ya.’ O ile a tloga le Eliesere. Ge ba fihla Kanana, Rebeka o ile a nyalana le Isaka.
Ka ge Rebeka a ile a dira seo Jehofa a bego a nyaka gore a se dire, Jehofa o ile a mo šegofatša. Ka morago ga nywaga e mentši, Jesu o ile a belegelwa lelokong la Rebeka. Ge o ka swana le Rebeka gomme wa thabiša Jehofa, o tla go šegofatša.


text:
DINTLHAKGOLO TŠA NGWAGOLA
Seboka se Segologolo sa Dihlatse tša Jehofa
KA Mokibelo wa October 5, 2013, batho ba 257 294 ba dinageng tše 21 ba bile gona sebokeng sa bo-129 sa ngwaga le ngwaga sa Watch Tower Bible and Tract Society of Pennsylvania, ba bangwe ba be ba le lefelong leo se bego se swaretšwe go lona gomme ba bangwe ba se bogetše go dirišwa Inthanete. Ka moragonyana mafelobekeng ona ao, dihlopha tše dingwe tša Dihlatse di ile tša bogela lenaneo le leo le bego le rekhotilwe. Ka go re’alo, palomoka ya bao ba thabetšego lenaneo le e bile batho ba 1 413 676 ba dinageng tše 31—e lego seboka se segologolo sa Dihlatse tša Jehofa go fihla ga bjale.
Ga e sa le go tloga ka bo-1920, Dihlatse tša Jehofa di be di gaša mananeo a dikopano di diriša megala le diradio tše dintši e le gore batho ba dinageng tše dingwe ba kwe lenaneo. Ga bjale thekinolotši e dira gore le batho ba mafelong ao a lego thoko ba kgone go kwa le go bogela ditiragalo ge di dutše di direga goba gateetee ge di se na go direga.
Ditho tša makala a mmalwa a Dihlatse tša Jehofa di šomile ka lebaka le le fetago ngwaga go lokišeletša seboka se gore se tle se bontšhwe go dirišwa Inthanete. Mafelobekeng ao seboka se se swerwego ka lona, ditsebi tša thekinolotši di be di hlokometše go gašwa ga lenaneo leo dikhomphutheng kua Brooklyn, New York gomme di šoma bošego le mosegare ka ge lenaneo leo le be le bontšhwa mafelong ao a šianago ka dinako.
Ithute ka mo go oketšegilego
Dintlhakgolo tša Seboka sa Ngwaga le Ngwaga—October 2013
Bona dintlhakgolo tša lenaneo le le kgahlišago leo le ka se tsogego la lebalwa, leo go lona mafelo a 1 830 a bego a kgokagantšwe go dikologa lefase.


text:
Na o ka Rata go Tseba Therešo?
Therešo mabapi le’ng? Mabapi le tše dingwe tša dipotšišo tše bohlokwa kudu tšeo batho ba kilego ba di botšiša. Mohlomongwe o kile wa ipotšiša dipotšišo tše bjalo ka tše:
- Na Modimo ruri o na le taba le rena?
- Na ntwa le tlaišego di tla ka tša fela?
- Go direga’ng go rena ge re e-hwa?
- Na go na le kholofelo le ge e le efe ka bahu?
- Nka rapela bjang le go kwewa ke Modimo?
- Nka hwetša lethabo bjang bophelong?
Ke kae moo o bego o ka tsoma dikarabo tša dipotšišo tše? Ge o ka ya makgobapukung goba mabenkeleng a go rekiša dipuku, o ka hwetša dipuku tše dikete tšeo di bolelago gore di nea dikarabo. Lega go le bjalo, dipuku tše gantši di a ganetšana. Tše dingwe di bonagala di kwagala ka nakwana eupša ka morago di šiiwa ke nako gomme tša ngwalwa lefsa goba tša tšeelwa legato ke tše dingwe.
Lega go le bjalo, go na le puku e tee yeo e huperego dikarabo tše di kgotsofatšago. Ke puku yeo e huperego therešo. Jesu Kriste o boditše Modimo ka thapelo gore: “Lentšu la gago ke therešo.” (Johane 17:17) Lehono re tseba Lentšu leo e le Beibele e Kgethwa. Matlakaleng a latelago, o tla hwetša dikarabo tše di kwagalago le tše di rerešago tšeo di theilwego Beibeleng tša dipotšišo tše di lego ka mo godimo.
Na Modimo Ruri o na le Taba le Rena?
LEBAKA LEO KA LONA GO ROTOGAGO POTŠIŠO YE: Re phela lefaseng le le tletšego bošoro le go hloka toka. Madumedi a mantši a ruta gore tlaišego yeo e re welago ke thato ya Modimo.
SEO BEIBELE E SE RUTAGO: Modimo ga se yena a bakago bokgopo. Jobo 34:10 e re: “Modimo ó kxolê le bokxôpô; Yo-matla-ohle ó kxolê le xo foša.” Modimo o na le morero o lerato bakeng sa batho. Ke ka baka leo Jesu a re rutilego go rapela ka gore: “Tatago rena wa magodimong, … Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:9, 10) Modimo o tshwenyega kudu ka rena moo a ilego a ba a dira mediro e megolo bakeng sa go kgonthišetša gore morero wa gagwe o a phethagala.—Johane 3:16.
Bona le Genesi 1:26-28; Jakobo 1:13; le 1 Petro 5:6, 7.
Na Ntwa le Tlaišego di tla ka tša Fela?
LEBAKA LEO KA LONA GO ROTOGAGO POTŠIŠO YE: Batho ba bantši kudu ba tšwela pele ba bolawa ke dintwa. Ka moka ga rena re kgomilwe ke tlaišego ya batho.
SEO BEIBELE E SE RUTAGO: Modimo o bolela e sa le pele ka nako yeo ka yona a tlago go dira gore go be le khutšo lefaseng ka bophara. Mmušong wa gagwe, e lego pušo ya legodimong, batho ba “tlo lesa xo ithuta xo hlabana.” Ge e le gabotse, ba tla “tšea dithšoša ba rula mexomá ka tšôna.” (Jesaya 2:4) Modimo o tla fediša go hloka toka ka moka le tlaišego. Beibele e nea kholofetšo e rego: “[Modimo] o tla phumola megokgo ka moka mahlong a bona, gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele [go akaretša le go hloka toka le tlaišego tša lehono] di fetile.”—Kutollo 21:3, 4.
Bona le Psalme 37:10, 11; 46:9; le Mika 4:1-4.
Go Direga’ng go Rena ge re E-hwa?
LEBAKA LEO KA LONA GO ROTOGAGO POTŠIŠO YE: Madumedi a mantši a lefase le a ruta gore ka gare ga motho go na le selo seo se tšwelago pele se phela ka morago ga lehu. Ba bangwe ba dumela gore bahu ba ka gobatša bao ba phelago goba gore Modimo o otla bakgopo ka go ba ahlolela tlaišo ya sa ruri mollong wa dihele.
SEO BEIBELE E SE RUTAGO: Ge motho a e-hwa, o kgaotša go ba gona. Mmoledi 9:5 e re: “Xo bahu xa xo se se tsebyaxo.” Ka ge bahu ba sa tsebe selo, ba sa kwe selo goba go diragalelwa ke selo, ba ka se ke ba gobatša—goba go thuša bao ba phelago.—Psalme 146:3, 4.
Bona le Genesi 3:19; le Mmoledi 9:6, 10.
Na go na le Kholofelo le ge e le Efe ka Bahu?
LEBAKA LEO KA LONA GO ROTOGAGO POTŠIŠO YE: Re nyaka go phela, gomme re nyaka go thabela bophelo re e-na le bao re ba ratago. E fo ba e le ga tlhago gore re fagahlele go bona gape baratiwa ba rena ba hwilego.
SEO BEIBELE E SE RUTAGO: Batho ba bantši bao ba hwilego ba tla tsošwa. Jesu o holofeditše gore “bao ba lego mabitleng a kgopotšo ba [tla] … tšwa.” (Johane 5:28, 29) Ka go dumelelana le morero wa Modimo wa mathomong, batho bao ba tsošitšwego ba tla ba le sebaka sa go phela lefaseng la paradeise. (Luka 23:43) Bokamoso bjo bjo bo holofeditšwego bo akaretša boemo bjo bo phethagetšego bja tša maphelo le bophelo bjo bo sa felego bakeng sa batho bao ba kwago. Beibele e re: “Baloki e ba beng ba naxa, ba dula mo xo yôna ka mehla le ka mehla.”—Psalme 37:29.
Bona le Jobo 14:14, 15; Luka 7:11-17; le Ditiro 24:15.
Nka Rapela Bjang le go Kwewa ke Modimo?
LEBAKA LEO KA LONA GO ROTOGAGO POTŠIŠO YE: Mo e ka bago batho ba madumedi ka moka ba a rapela. Lega go le bjalo, ba bantši ba nagana gore dithapelo tša bona ga di arabje.
SEO BEIBELE E SE RUTAGO: Jesu o re rutile go phema go touta ge re rapela. O itše: “Ge o rapela, o se ke wa boa-boetša dilo tše di swanago.” (Mateo 6:7) Ge e ba re nyaka gore Modimo a theetše dithapelo tša rena, re swanetše go rapela ka tsela yeo a e amogelago. E le gore re dire bjalo, re swanetše go ithuta seo thato ya Modimo e lego sona gomme re rapele ka go dumelelana le yona. Johane wa Pele 5:14 e hlalosa gore: “Go sa šetšwe seo re se kgopelago go ya ka thato ya [Modimo], o a re kwa.”
Bona le Psalme 65:2; Johane 14:6, 14; le 1 Johane 3:22.
Nka Hwetša Lethabo Bjang Bophelong?
LEBAKA LEO KA LONA GO ROTOGAGO POTŠIŠO YE: Batho ba bantši ba dumela gore tšhelete, botumo goba bobotse di tla dira gore ba thabe. Ka baka leo, ba phegelela dilo tše bjalo—eupša ga ba hwetše lethabo.
SEO BEIBELE E SE RUTAGO: Jesu o boletše ka selo seo se tlišago lethabo ge a be a re: “Go thaba bao ba lemogago go nyaka ga bona dilo tša moya.” (Mateo 5:3) Lethabo la kgonthe le ka hwetšwa feela ge re gata megato ya go kgotsofatša senyakwa sa rena se segolo—tlala ya rena ya go nyaka go tseba therešo ya moya mabapi le Modimo le morero wa gagwe bakeng sa rena. Therešo yeo e hwetšwa ka Beibeleng. Go tseba therešo yeo go ka re thuša go lemoga seo se tlogago se le bohlokwa le seo se sego bjalo. Go dumelela therešo ya Beibele e hlahla diphetho le ditiro tša rena go lebiša bophelong bjo bo nago le morero kudu.—Luka 11:28.
Bona le Diema 3:5, 6, 13-18; le 1 Timotheo 6:9, 10.
Ye e be e fo ba tlhahlobo e kopana ya dikarabo tše di theilwego Beibeleng tša dipotšišo tše tshela. Na o ka rata go tseba go feta moo? Ge e ba o le gare ga “bao ba lemogago go nyaka ga bona dilo tša moya,” ga go pelaelo gore o ka rata go dira bjalo. O ka ipotšiša dipotšišo tše dingwe, tše bjalo ka tše rego: ‘Ge e ba Modimo a tshwenyega ka rena, ke ka baka la’ng a dumeletše bokgopo bjo bokaakaa le tlaišego gore di be gona go theoša le histori? Nka kaonefatša bjang boemo bja bophelo bja lapa la-ka?’ Beibele e nea dikarabo tše tletšego le tše di kgotsofatšago tša dipotšišo tše le tše dingwe tše dintši.
Lega go le bjalo, ba bantši lehono ba dika-dika go hlahloba Beibele. Ba e bona e le puku e kgolo yeo ka dinako tše dingwe go lego thata go e kwešiša. Na o ka rata go thušwa go hwetša dikarabo ka Beibeleng? Dihlatse tša Jehofa di na le didirišwa tše pedi tšeo di ka go thušago.
Sa pele ke puku ya Ke Eng Seo ge e le Gabotse Beibele e se Rutago? yeo e hlametšwego go thuša batho bao ba dulago ba swaregile go hlahloba dikarabo tše di kwagalago tše di theilwego Beibeleng tša dipotšišo tše bohlokwa. Sedirišwa sa bobedi ke lenaneo leo le sa lefelelwego la thuto ya legae ya Beibele. Ka ntle le tefo, yo mongwe wa baagišani ba gago yo a nago le bokgoni bja go ruta Beibele a ka go etela legaeng la gago goba lefelong le lengwe le le swanetšego gomme a fetša nako e kopana beke e nngwe le e nngwe a boledišana le wena ka Beibele. Batho ba dimilione lefaseng ka bophara ba thušitšwe ke lenaneo le. Ba bantši ba bona ba fihleletše phetho ye: “Ke hweditše therešo!”
Ga go na lehumo le legolo go feta le leo le ka hwetšwago. Therešo ya Beibele e re lokolla ditumela-khweleng, kgakanegong le poifong e tšhošago. E re nea kholofelo, morero le lethabo. Jesu o itše: “Le tla tseba therešo, gomme therešo e tla le lokolla.”—Johane 8:32.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?
Na Modimo e fo ba Matla a Itšego ao e Sego Motho?
Beibele e re Modimo o bopile dilo ka moka a diriša matla a magolo, eupša na o a tseba gore re gona?
Go Direga’ng ge o Ehwa?
Na bahu ba tseba seo se diregago?
Tsogo ya Bahu ke Eng?
O ka makatšwa ke go tseba gore ke bomang bao ba tlago go tsošwa.
Ke ka Baka La’ng ke Rapela? Na Modimo o tla Nkaraba?
Ge o rapela, go ithekgile ka wena gore Modimo a go arabe.


text:
KGAOLO 29
“Xo Tseba Leratô la Kriste”
1-3. (a) Ke’ng seo se tutueditšego Jesu gore a nyake go swana le Tatagwe? (b) Ke dibopego dife tša lerato la Jesu tšeo re tlago go di hlahloba?
NA O kile wa bona mošemane yo monyenyane a leka go swana le tatagwe? Morwa a ka leka go ekiša tsela ya tatagwe ya go sepela, ya go bolela goba ya go dira dilo. Ge nako e dutše e e-ya, mošemane o bile o anya ditekanyetšo tša boitshwaro le tša moya tša tatagwe. Ee, lerato le maikwelo a go kgahlwa tšeo morwa a nago le tšona bakeng sa tate yo lerato di tutuetša mošemane gore a nyake go swana le tatagwe.
2 Go thwe’ng ka tswalano e lego gona magareng ga Jesu le Tatagwe wa legodimong? Lebakeng le lengwe Jesu o ile a bolela gore: “Ke rata Tate.” (Johane 14:31) Ga go na yo le gatee a ka ratago Jehofa go feta Morwa yo, yoo a bilego le Tate nako e telele pele go ka ba le sebopiwa le ge e le sefe se sengwe. Lerato leo le ile la tutuetša Morwa yo yo a ineetšego gore a nyake go swana le Tatagwe.—Johane 14:9.
3 Dikgaolong tša pejana tša puku ye, re ahla-ahlile kamoo Jesu a ilego a ekiša ka mo go phethagetšego matla, toka le bohlale tša Jehofa. Lega go le bjalo, Jesu o ile a bonagatša bjang lerato la Tatagwe? Anke re hlahlobeng dibopego tše tharo tša lerato la Jesu—moya wa gagwe wa boikgafo, kwelobohloko ya gagwe e lerato le go ikemišetša ga gagwe go lebalela.
“Xa xo e a Naxo le Leratô le le Fetišaxo la eo”
4. Jesu o beile bjang mohlala o mogolo wa lerato la boikgafo e le motho?
4 Jesu o beile mohlala o mogolo tabeng ya lerato la boikgafo. Boikgafo bo akaretša go etiša pele ka ntle le boithati dinyakwa le dilo tšeo ba bangwe ba kgomegilego ka tšona pele ga tša rena. Jesu o ile a bonagatša bjang lerato le bjalo? Yena ka noši o hlalositše gore: “Xa xo e a naxo le leratô le le fetišaxo la eo a xafaxo bophelô bya xaxwe ka ’baka la baxwêra ba xaxwe.” (Johane 15:13) Jesu ka go rata o ile a neela bophelo bja gagwe bjo bo phethagetšego bakeng sa rena. E be e le pontšho e kgolo ya lerato yeo go se nago motho le ge e le ofe yo a kilego a e dira. Eupša Jesu o ile a bontšha lerato la boikgafo ka ditsela tše dingwe gape.
5. Ke ka baka la’ng go tloga ga Morwa yo a tswetšwego a nnoši wa Modimo magodimong e bile boikgafo bjo lerato?
5 Go beng gona ga gagwe pele e e-ba motho, Morwa yo a tswetšwego a nnoši wa Modimo o ile a ba le boemo bjo e lego tokelo le bjo bo phagamego magodimong. O be a e-na le tswalano ya kgaufsi-ufsi le Jehofa le mašaba-šaba a dibopiwa tša moya. Go sa šetšwe mehola yeo a bego a e thabela, Morwa yo yo a rategago o ile “a ithlakola, a tšea lebopô la mohlanka, a ba e a swanaxo le batho.” (Ba-Filipi 2:7) Ka go rata o ile a tla go tlo phela gare ga batho ba sebe lefaseng leo le ‘rapaletšego matleng a yo mobe.’ (1 Johane 5:19, NW) Na seo e be e se boikgafo bjo lerato bjoo Morwa wa Modimo a bo dirilego?
6, 7. (a) Ke ka ditsela dife Jesu a bontšhitšego lerato la boikgafo nakong ya bodiredi bja gagwe bja lefaseng? (b) Ke mohlala ofe o kgomago wa lerato le se nago boithati woo o begilwego go Johane 19:25-27?
6 Bodireding bja gagwe ka moka bja lefaseng, Jesu o ile a bontšha boikgafo bjo lerato ka ditsela tše di fapa-fapanego. O be a tloga a se na boithati. O be a ineetše kudu bodireding bja gagwe moo e lego gore o ile a gafa boiketlo bjo bo tlwaelegilego bjoo batho ba bego ba tlwaelane le bjona. O itše: “Diphukubyê di na le melete, le dinonyana tša sebakeng di na le dihlaxá; xe e le Morwa-motho xa a na mo a kaxo samiša hlôxô.” (Mateo 8:20) Ka ge e be e le mmetli yo a nago le bokgoni, Jesu a ka be a ile a ipha nako ya go ikagela legae la manobonobo goba go dira phahlo e botse yeo e bego e ka rekišwa e le gore a be le tšhelete e oketšegilego. Eupša ga se a ka a diriša bokgoni bja gagwe bakeng sa go ikhweletša dilo tše di bonagalago.
7 Mohlala o kgomago e le ka kgonthe wa lerato la Jesu la boikgafo o begilwe go Johane 19:25-27. Nagana ka dilo tše dintši tšeo di swanetšego go ba di be di le monaganong le pelong tša Jesu thapameng ya lehu la gagwe. Ge a dutše a tlaišega koteng ya tlhokofatšo, o be a tshwenyegile ka barutiwa ba gagwe, modiro wa boboledi le kudu-kudu potego ya gagwe le kamoo e bego e tla kgoma ka gona leina la Tatagwe. Ka kgonthe, bokamoso ka moka bja batho bo be bo le magetleng a gagwe! Lega go le bjalo, nakwana pele ga ge a e-hwa, Jesu gape o ile a bontšha go tshwenyega ka mmagwe, Maria, yoo go bonalago e be e le mohlologadi ka nako yeo. Jesu o ile a kgopela moapostola Johane gore a hlokomele Maria bjalo ka ge eka e be e le mmago Johane, gomme ka morago ga moo moapostola o ile a iša Maria legaeng la gagwe. Ka go rialo Jesu o ile a dira dithulaganyo bakeng sa go hlokomelwa ga mmagwe mmeleng le moyeng. A ponagatšo e lerato gakaakang ya lerato la boikgafo!
“A ba Šôkêlwa”
8. Ke’ng seo se bolelwago ke lentšu la Segerika leo Beibele e le dirišago go hlalosa kwelobohloko ya Jesu?
8 Go swana le Tatagwe, Jesu o be a e-na le kwelobohloko. Mangwalo a hlalosa Jesu e le yoo a ilego a katanela go fihlelela bao ba gateletšegilego ka gobane a be a tutueletšega ka mo go tseneletšego go dira bjalo. Bakeng sa go hlalosa kwelobohloko ya Jesu, Beibele e diriša lentšu la Segerika leo le fetolelwago e le “šôkêlwa.” Seithuti se sengwe se re: “Le hlalosa . . . maikwelo ao a tutuetšago motho go tsenelela ka gare-gare ga gagwe. Ke lentšu le matla kudu ka Segerika bakeng sa maikwelo a kwelobohloko.” Ela hloko maemo a mangwe ao go wona Jesu a ilego a tutuetšwa ke kwelobohloko e tseneletšego yeo e ilego ya mo gapeletša gore a gate mogato.
9, 10. (a) Ke maemo afe ao a ilego a dira gore Jesu le baapostola ba gagwe ba tsome lefelo le le homotšego? (b) Ge lešaba le be le šitiša go ba noši ga gagwe, Jesu o ile a arabela bjang, gomme ka baka la’ng?
9 O be a tutueletšega go arabela dinyakweng tša moya. Pego e lego go Mareka 6:30-34 e bontšha seo ge e le gabotse se ilego sa tutuetša Jesu go bontšha lešoko la gagwe. Akanya ka boemo. Baapostola ba be ba thabile, ka gobane ba be ba sa tšwa go phetha leeto le katološitšwego la boboledi. Ba ile ba boela go Jesu gomme ba mmegela ka mafolofolo tšohle tšeo ba di bonego le go di kwa. Eupša lešaba le legolo le ile la kgobokana, la hlokiša Jesu le baapostola ba gagwe gaešita le nako ya go ja. Ka ge a be a dula a šetša, Jesu o ile a lemoga gore baapostola ba gagwe ba be ba lapile. O ile a ba botša gore: “Tlang re yê lešokeng rè nnoši, re yê mo xo sexo batho, Le khutšê ka xo nyane.” Ba namela lesela-watle, ba phatša karolong ya ka leboa ya Lewatle la Galilea ba ya lefelong le le homotšego. Eupša lešaba le ile la ba bona ge ba tloga. Ba bangwe ba ile ba kwa ka seo. Ba ka moka ba ile ba kitima go bapa le lebopo la ka leboa gomme ba fihlela lesela-watle pele ka mošola!
10 Na Jesu o ile a selekišwa ke gore o be a sa newe nako ya go ba noši? Le gatee! Pelo ya gagwe e ile ya kgongwa ke ge a bona lešaba le, le le bego le balwa ka dikete, leo le bego le mo letile. Mareka o ngwadile gore: “A bôna è le lešaba le lentši; a ba šôkêlwa xobane ba be ba le byalo ka dinku tše di se naxo modiši; a thôma xo ba ruta ka ditaba tše ntši.” Jesu o ile a bona batho ba e le bao ba nago le dinyakwa tša moya. Ba be ba etša dinku tšeo di timelago di sa hwetše thušo, di se na modiši yo a ka di hlahlago goba go di šireletša. Jesu o be a tseba gore batho feela ba be ba hlokomologilwe ke baetapele ba bodumedi bao ba se nago kwelobohloko, bao e bego e le bona ba swanetšego go ba badiši ba hlokomelago. (Johane 7:47-49) Pelo ya gagwe e ile ya šokelwa batho, ka gona o ile a thoma go ba ruta “tša mmušô wa Modimo.” (Luka 9:11) Ela hloko gore Jesu o ile a šokelwa batho gaešita le pele ga ge a ka bona karabelo ya bona go seo a bego a tla ba ruta sona. Ka mantšu a mangwe, kwelobohloko e lerato e be e sa bakwe ke go ruta ga gagwe mašaba, eupša e be e bakwa ke maikemišetšo a gagwe a go dira bjalo.
11, 12. (a) Balephera ba be ba lebelelwa bjang mehleng ya Beibele, eupša Jesu o ile a arabela bjang ge a be a batamelwa ke monna yo a bego a “tletše lephêra”? (b) Go kgoma ga Jesu go ile gwa ba le mafelelo afe go molephera, gomme phihlelo ya ngaka e nngwe e bontšha bjang se?
11 O be a tutueletšega go tloša tlaišego. Batho bao ba bego ba e-na le malwetši a fapa-fapanego ba be ba tseba gore Jesu o be a e-na le kwelobohloko, ka gona ba be ba gogelega go yena. Se se ile sa bonagala kudu-kudu ge Jesu yo mašaba a bego a mo šetše morago, a be a batamelwa ke monna yo a bego a “tletše lephêra.” (Luka 5:12) Mehleng ya Beibele, balephera ba be ba tswalelelwa bakeng sa go šireletša ba bangwe gore ba se ke ba fetelwa. (Numeri 5:1-4) Lega go le bjalo, ge nako e dutše e e-ya, baetapele ba bo-rabi ba ile ba gapeletša pono ya go hloka kwelobohloko ka balephera le go hloma melao ya bona ka noši e gatelelago. * Lega go le bjalo, ela hloko kamoo Jesu a ilego a arabela ka gona go molephera: “Xwa tla motho wa lephêra, a mo kxopêla, a mo khunamêla ka matôlô, a re: Morêna, xe O ka rata, O ka kxôna xo mphodiša! Jesu a mo kwêla bohloko, a iša seatla a mo swara a re: Ke rata fao; fôla! A sa r’yalo, kê xe lephêra lè mo tloxa.” (Mareka 1:40-42) Jesu o be a tseba gore molao o be o sa dumele gore molephera a be gona moo. Lega go le bjalo, go e na le go mo leleka, Jesu o ile a tutueletšega kudu mo e lego gore o ile a dira selo se sengwe seo se bego se sa gopolwe. Jesu o ile a mo kgoma!
12 Na o ka akanya ka seo go kgongwa moo go ilego gwa se bolela go molephera? Ka mohlala, nagana ka phihlelo ye. Dr. Paul Brand yo e lego setsebi sa tša lephera o bolela ka molephera yo mongwe yo a ilego a mo alafa kua India. Nakong ya ge a mo hlahloba, ngaka e ile ya bea seatla sa yona legetleng la molephera gomme a hlalosa kalafo yeo monna a bego a tla e hwetša ka go diriša mohlatholli. Gatee-tee, molephera o ile a thoma go lla. Ngaka e ile ya botšiša gore: “Na go na le seo se fošagetšego se ke se boletšego?” Mohlatholli o ile a botšiša lesogana ka segagabo lona gomme a araba ka gore: “Ga go bjalo ngaka. Le re le llišwa ke gobane o beile seatla sa gago legetleng la lona. Ga go yo a kilego a le kgoma ka nywaga e mentši go fihlela ge le e-tla mo.” Go molephera yo a ilego a batamela Jesu, go kgongwa go be go tloga go bolela selo se segolo. Ka morago ga go kgongwa gatee moo, bolwetši bjo bo bego bo mo dirile gore e be molahlwa bo ile bja hwelela!
13, 14. (a) Ke molokeloke ofe woo Jesu a ilego a gahlana le wona ge a be a batamela motse wa Naini, gomme ke eng seo se bego se dirile gore bjo e be boemo bjo bo nyamišago kudu? (b) Kwelobohloko ya Jesu e ile ya mo tutueletša gore a gate mogato ofe bakeng sa mohlologadi wa Naini?
13 O be a tutueletšega go tloša manyami. Jesu o be a kgongwa ka mo go tseneletšego ke manyami a ba bangwe. Ka mohlala, ela hloko pego e lego go Luka 7:11-15. Se se diregile ge Jesu a be a batamela lefelo la ka ntle la motse wa Galilea wa Naini, mo e nyakilego go ba bofelong bja bodiredi bja gagwe. Ge Jesu a be a batamela kgaufsi le kgoro ya motse, o ile a gahlana le molokeloke o yago polokong. Maemo e be e tloga e le ao a nyamišago. Lesogana leo e bego e le morwa a nnoši le be le hwile, gomme mmago lona e be e le mohlologadi. Nakong e nngwe pele ga moo, go bonala a be a ile a ba gona molokelokeng o bjalo—wa poloko ya monna wa gagwe. Lebakeng le e be e le morwa wa gagwe, yo mohlomongwe e bego e le yena feela yo a bego a mo holofetše bophelong. Lešaba leo le bego le mo felegetša le ka ba le be le akaretša balli ba bangwe bao ba bego ba golola le diopedi tšeo di bego di opela dikoša tša sello. (Jeremia 9:17, 18; Mateo 9:23) Lega go le bjalo, Jesu o ile a tsepelela mma yo a bego a meditšwe ke manyami, yo ka ntle le pelaelo a bego a sepela kgaufsi le leako leo le bego le rwele setopo sa morwa wa gagwe.
14 Jesu o ile a “kwêla bohloko” mma yo a bego a nyamile. Ka lentšu le le kgothatšago, Jesu o ile a mmotša gore: “Se llê!” Ka ntle le go laletšwa o ile a batamela gomme a kgwatha leako. Barwadi ba lona—mohlomongwe le lešaba ka moka—ba ile ba ema. Ka lentšu le matla, Jesu o ile a bolela le setopo a re: “Lesoxana, ke ra wene xe ke re: Tsoxa!” Go ile gwa direga’ng ka morago? Bjalo ka ge eka o be a tsošitšwe borokong bjo bogolo, “mohu a tsoxa a dula, a thôma xo bolêla”! Ka morago go latela mantšu a kgomago kudu: “Yêna [Jesu] a mo iša xo mm’axwe.”
15. (a) Dipego tša Beibele mabapi le go tutuetšwa ga Jesu ke lešoko di bontšha kgokagano efe e lego gona magareng ga kwelobohloko le go gata mogato? (b) Re ka ekiša bjang Jesu tabeng ye?
15 Ke’ng seo re ithutago sona dipegong tše? Pegong e nngwe le e nngwe, ela hloko kgokagano e lego gona magareng ga kwelobohloko le go gata mogato. Jesu o be a sa kgone go bona matshwenyego a ba bangwe ka ntle le go ba kwela bohloko, gomme o be a ka se kgone go ba kwela bohloko ka tsela e bjalo ka ntle le go gata mogato. Re ka latela bjang mohlala wa gagwe? Re le Bakriste, re na le boikarabelo bja go bolela ditaba tše dibotse le go dira barutiwa. Re tutuetšwa kudu ke lerato la go rata Modimo. Ka gona anke re gopoleng gore wo le wona ke modiro wa go bontšha kwelobohloko. Ge re kwela batho bohloko go etša ge Jesu a dirile, dipelo tša rena di tla re tutueletša go dira sohle seo re ka se kgonago go abelana ditaba tše dibotse le bona. (Mateo 22:37-39) Go thwe’ng ka go bontšha kwelobohloko go badumedi-gotee le rena bao ba tlaišegago goba bao ba nyamilego? Re ka se ke ra kgona go tloša ka mohlolo go tlaišega nameng goba go tsoša bahu. Lega go le bjalo, re ka bontšha kwelobohloko ya rena ka go gata mogato wa pele go bontšha go kgomega ga rena goba go nea thušo e swanetšego e šomago.—Ba-Efeso 4:32.
“Tata! Ba Lebalêlê”
16. Go ikemišetša ga Jesu go lebalela go ile gwa bonagala bjang gaešita le ge a be a le koteng ya tlhokofatšo?
16 Jesu o bonagaditše lerato la Tatagwe ka mo go phethagetšego ka tsela e nngwe ya bohlokwa—o be a “ikemišeditše go lebalela.” (Psalme 86:5, NW) Go ikemišetša mo go ile gwa bonagala gaešita le ge a be a le koteng ya tlhokofatšo. Ge a be a gapeletšega go hwa lehu le le hlabišago dihlong, diatla tša gagwe le maoto di kokotetšwe ka dipikiri, ke eng seo Jesu a bego a se bolela? Na o ile a laela Jehofa gore a otle babolai ba gagwe? Ka mo go fapanego, gare ga mantšu ao Jesu a a boletšego mafelelong go be go e-na le ao a rego: “Tata! Ba lebalêlê, xobane xa ba tsebe se ba se diraxo!”—Luka 23:34. *
17-19. Jesu o ile a bontšha ka ditsela dife gore o be a lebaletše moapostola Petro bakeng sa go Mo latola gararo?
17 Mohlomongwe mohlala o kgomago le go feta wa tebalelo ya Jesu o ka bonwa tseleng yeo a ilego a swara moapostola Petro ka gona. Ga go na pelaelo gore Petro o be a rata Jesu e le ka kgonthe. Ka Nisani 14, bošegong bja mafelelo bja bophelo bja Jesu, Petro o ile a mmotša gore: “Morêna, nna ke itokišitše, xore le xe e le kxolexong, le xe e le lehung, ke yê naxô’.” Lega go le bjalo, ka morago ga diiri tše sego kae, Petro o ile a tloga a latola gore o tseba Jesu ka makga a mararo! Beibele e re botša seo se ilego sa direga ge Petro a be a latola ka lekga la boraro: “Morêna a retoloxa, a lebêlêla Petro.” A imetšwe ke sebe sa gagwe, Petro o ile a “tšwêla ntlê a lla xa-bohloko.” Ge Jesu a be a e-hwa ka moragonyana letšatšing leo, mo gongwe moapostola o ile a ipotšiša gore, ‘Na ruri Morena wa-ka o ntebaletše?’—Luka 22:33, 61, 62.
18 Petro ga se a ka a swanelwa ke go leta nako e telele gore a hwetše karabo. Jesu o ile a tsošwa mesong ya Nisani 16, gomme letšatšing lona leo go bonala a ile a etela Petro. (Luka 24:34; 1 Ba-Korinthe 15:4-8) Ke ka baka la’ng Jesu a be a ka lebiša tlhokomelo e kgethegilego go moapostola yo a bego a Mo latotše ka matla gakaakaa? Jesu a ka ba a be a nyaka go nea Petro yo a itsholago kgonthišetšo ya gore o sa dutše a ratwa le go tšewa e le yo bohlokwa ke Morena wa gagwe. Eupša Jesu o ile a dira se se fetago go nea Petro kgonthišetšo.
19 Ka moragonyana, Jesu o ile a iponagatša go barutiwa Lewatleng la Galilea. Lebakeng le, Jesu o ile a botšiša gararo Petro (yo a ilego a latola Morena wa gagwe gararo) ge e ba a be a mo rata. Ka morago ga go botšiša ka lekga la boraro, Petro o ile a araba ka gore: “Morêna, O tseba tšohle, O tseba xobane ke a Xo rata.” Ka kgonthe, Jesu yo a bego a kgona go bala dipelo, o be a lemoga lerato le maikwelo a borutho tšeo Petro a bego a e-na le tšona ka yena. Lega go le bjalo, Jesu o ile a nea Petro sebaka sa go tiišetša lerato la gagwe. Go oketša moo, Jesu o ile a laela Petro go “fudiša” le go “diša” “dinku” tša Gagwe. (Johane 21:15-17) Pejana, Petro o be a ile a amogela kabelo ya go dira boboledi. (Luka 5:10) Eupša bjale, ka go bontšha go mmota ka tsela e lemogegago, Jesu o ile a mo nea boikarabelo bjo bongwe bjo bogolo—go hlokomela bao e bego e tla ba balatedi ba Kriste. Kapejana ka morago ga moo, Jesu o ile a nea Petro karolo ya bohlokwa modirong wa barutiwa. (Ditiro 2:1-41) Petro o swanetše go ba a ile a ikwa a imologile gakaakang go tseba gore Jesu o be a mo lebaletše e bile a sa dutše a mmota!
Na o Tseba “Leratô la Kriste”?
20, 21. Re ka thoma “xo tseba leratô la Kriste” bjang ka mo go tletšego?
20 Ka kgonthe, Lentšu la Jehofa le hlalosa lerato la Kriste ka tsela e botse. Lega go le bjalo, re swanetše go arabela bjang leratong la Jesu? Beibele e re opeletša “go tseba lerato la Kriste le le fetago tsebo ka moka.” (Ba-Efeso 3:19, PK) Go etša ge re bone, dipego tša Diebangedi tša bophelo le bodiredi bja Jesu di re ruta mo gontši ka lerato la Kriste. Lega go le bjalo, “xo tseba leratô la Kriste” ka mo go tletšego go akaretša se se fetago go ithuta seo Beibele e se bolelago ka yena.
21 Lentšu la Segerika leo le fetoletšwego e le “tseba” le bolela go tseba “ka tsela ya kgonthe ka phihlelo.” Ge re bontšha lerato ka tsela yeo Jesu a dirilego—re ikgafela ba bangwe ka go hloka boithati, re arabela dinyakweng tša bona ka kwelobohloko, re ba lebalela go tšwa pelong—gona re ka kwešiša e le ka kgonthe maikwelo a gagwe. Ka tsela ye, ka phihlelo re thoma “go tseba lerato la Kriste le le fetago tsebo ka moka.” Anke le ka mohla re se ke ra lebala gore ge re dutše re itshwara go swana le Kriste, ke moo re tlago go batamela kgaufsi le yoo Jesu a ilego a mo ekiša ka mo go phethagetšego, Modimo wa rena yo lerato, Jehofa.
^ par. 11 Melao ya bo-rabi e be e bolela gore ga go yo a swanetšego go batamela molephera ka bokgole bja dimithara tše 1,8. Eupša ge phefo e be e foka, molephera o be a swanetše go ba bonyenyane bokgole bja dimithara tše 45. Midrash Rabbah e anega ka rabi yo mongwe yo a ilego a ikutela balephera gotee le yo mongwe yo a ilego a foša balephera ka mafsika bakeng sa go ba rakela kgole. Ka go rialo balephera ba be ba tseba bohloko bja go hlokomologwa le maikwelo a go ba yo a nyatšegago le go se nyakege.
^ par. 16 Karolo ya pele ya Luka 23:34 e tlogetšwe mengwalong e mengwe ya bogologolo. Lega go le bjalo, ka ge mantšu a a hwetšwa mengwalong e mengwe ya molao, a a akaretšwa ka go New World Translation le diphetolelong tše dingwe tše mmalwa. Go bonagala Jesu a be a bolela ka mašole a ba-Roma ao a mo kokotetšego koteng. A be a sa tsebe seo a se dirago ka ge a be a sa lemoge yoo ge e le gabotse Jesu e bego e le yena. Ee, baetapele ba bodumedi bao ba hlohleleditšego polao yeo e be e le bao ba solegago kudu ka ge ba ile ba dira ka boomo le ka bonaba. Tebalelo e be e ka se kgonege bakeng sa ba bantši ba bona.—Johane 11:45-53.
Ithute ka mo go oketšegilego
Kamoo re ka Dulago re na le Moya wa Boikgafo
Re na le lenaba le le sa bonagalego leo le ka dirago gore re kgaotše go bontšha moya wa boikgafo. Sehlogo se se tla re utollela lenaba leo gomme sa re hlalosetša kamoo re ka dirišago Beibele go re thuša go le lwantšha.


text:
Madireng a Lefase
United States
Pego ya New York Times e re, “Mošomi yo a kgogago o dira gore mothwadi wa gagwe a lahlegelwe ke R57 520 ka ngwaga ge a bapetšwa le motho yo a sa kgogego.” Go ya ka tsebišo yeo e kgobokeditšwego ke banyakišiši ba Yunibesithi ya Ohio State, ditshenyagalelo tše dingwe di ka bakwa ke go tšea nako ya go kgoga, kalafo e bitšago kudu le go thiša mošomong. Taba e nngwe ke go šalela morago ga mošomo, mohlomongwe ka baka la ditlamorago tša go lemalela motšoko.
Italy
“Go se tsepame ga baruti le go se dire seo ba se bolelago, go dira gore batho ba se bote Kereke.”—Pope Francis.
Malaysia
Balaodi ba Malaysia ba utollotše ditone tše 24 tša manaka a ditlou ao a utswitšwego—manaka a ditlou ao a fetago a 1 000—a utilwe merwalong e mebedi ya dikota tša mahogany. Bašireletši ba tlhago ba boletše gore a e bile manaka a mantši kudu ao a kilego a hwetšwa. Manaka ao a be a etšwa Togo gomme a išwa China.
Afrika
Go ya ka pego ya 2012 ya Mokgatlo wa Lefase wa tša Maphelo, 63 lekgolong ya mahu e bakilwe ke malwetši a go fetela, a bjalo ka HIV/AIDS, malwetši a letšhollo, malaria, bolwetši bja mafahla, gotee le malwetši a bjaneng.
Australia
Bana ba rata dipapadi tša go petšha tša megalathekeng ya di-smartphone le tša didirišwa tše dingwe. Dipapadi tše dingwe di ekišetša dipapadi tša kgonthe tša khasino eupša di bonolo gore motho a ka fenya. Mmušo o begile gore bana ba ka tlwaela dipapadi tša go petšha “gomme seo sa dira gore ba lemalele go petšha ge ba gola.”


text:
Ithute Seswantšhong sa Ditalente
“A nea yo mongwe ditalente tše hlano, yo mongwe tše pedi, yo mongwe gape ka e tee.”—MATEO 25:15.
1, 2. Ke ka baka la’ng Jesu a ile a bolela ka seswantšho sa ditalente?
JESU o boletše seswantšho sa ditalente gore a thuše balatedi ba gagwe ba tloditšwego gore ba kwešiše gabotse boikarabelo bja bona. Eupša seswantšho seo se kgoma barutiwa ba Jesu ka moka. Ka gona go sa šetšwe gore re na le kholofelo ya go phela legodimong goba mo lefaseng, re swanetše go kwešiša seo se bolelwago ke seswantšho se.
2 Jesu o boletše seswantšho se neng? O se boletše ge a be a nea barutiwa ba gagwe pontšho yeo e bego e tla bontšha gore e šetše e le Kgoši le gore mehla ya bofelo e thomile. (Mateo 24:3) Ka gona seswantšho sa ditalente ke karolo ya pontšho yeo gomme se phethagala mo mehleng ya rena.
3. Re ithuta’ng diswantšhong tšeo di lego go Mateo kgaolo 24 le 25?
3 Ge Jesu a be a bolela seswantšho sa ditalente, o boletše diswantšho tše dingwe tše tharo tšeo le tšona e bego e le karolo ya pontšho ya mehla ya bofelo. Diswantšho tše ka moka di hlalosa dika tše itšego tšeo balatedi ba gagwe ba swanetšego go ba le tšona. Re ka bala diswantšho tše go Mateo 24:45 go ya go 25:46. Seswantšho sa pele se mabapi le mohlanka yo a botegago, e lego sehlopha se senyenyane sa batlotšwa bao ba nago le boikarabelo bja go ruta batho ba Jehofa. Ba swanetše go botega le go ba le temogo. * (Bona mongwalo wa ka tlase.) Seswantšho sa bobedi se mabapi le dikgarebe tše lesome. Seswantšhong seo, Jesu o lemošitše batlotšwa ka moka gore ba be ba tla swanelwa ke go itokiša le go phakgama ka gobane ba be ba ka se tsebe letšatši le ge e le iri yeo a tlago go tla ka yona. * (Bona mongwalo wa ka tlase.) Ka morago ga moo, Jesu o ile a bolela seswantšho sa ditalente gore a rute batlotšwa ka moka gore ba be ba tlo swanelwa ke go šoma ka thata go phetha boikarabelo bja bona bja Bokriste. Ke moka, Jesu o ile a bolela seswantšho sa mabapi le dinku le dipudi, seo se bolelago kudu ka bao ba bego ba tla ba le kholofelo ya go phela mo lefaseng. O ile a gatelela gore ba swanetše go botega le go dira sohle seo ba ka se kgonago go thuša bana babo bao ba tloditšwego. * (Bona mongwalo wa ka tlase.) Sehlogo se se tlo hlalosa seo se bolelwago ke seswantšho sa ditalente.
MOTHO O NEA BAHLANKA BA GAGWE TŠHELETE E NTŠI
4, 5. Motho wa seswantšhong sa ditalente o swantšhetša mang, gona talente ke’ng?
4 Bala Mateo 25:14-30. Seswantšhong sa ditalente, Jesu o boletše ka motho yo a ilego a tšea leeto. Seswantšhong seo se swanago le sona se, Jesu o boletše ka motho yo a ilego a tšea leeto gore e tle e be kgoši. * (Bona mongwalo wa ka tlase.) (Luka 19:12) Ka nywaga e mentši, dikgatišo tša rena di boletše gore diswantšhong tše ka bobedi motho yo o swantšhetša Jesu, yoo a rotogetšego legodimong ka ngwaga wa 33. Eupša Jesu ga se a ka a ba Kgoši gateetee ge a fihla legodimong. O ile a leta go fihlela ka 1914, ge manaba a gagwe a “[beilwe] go ba bogato bja dinao tša gagwe.”—Baheberu 10:12, 13.
5 Jesu o boletše gore motho wa seswantšhong se o be a na le ditalente tše seswai. Yeo e be e le tšhelete e ntši kudu. * (Bona mongwalo wa ka tlase.) Pele ga ge motho yoo a ka tšea leeto, o ile a nea bahlanka ba gagwe tšhelete yeo. O ile a ba botša gore ba e diriše e le gore ba mo direle tšhelete e oketšegilego. Go etša ge tšhelete yeo e be e le ya bohlokwa kudu go motho yoo, go na le selo se sengwe seo e bego e le sa bohlokwa kudu go Jesu. E be e le eng? E be e le modiro wo a ilego a o dira ge a be a le mo lefaseng.
“Emišang mahlo le bone mašemo gore a šweufaletše go bunwa”
6, 7. Ditalente di swantšhetša’ng?
6 Modiro wa boboledi o be o le bohlokwa kudu go Jesu. Ka baka la go dira ga gagwe boboledi, batho ba bantši ba ile ba fetoga barutiwa ba gagwe. (Bala Luka 4:43.) Eupša o be a tseba gore go be go sa na le modiro o montši wo o swanetšego go dirwa le gore batho ba bantši ba be ba tla amogela ditaba tše dibotse. Ge e le gabotse, o ile a botša barutiwa ba gagwe gore: “Emišang mahlo le bone mašemo gore a šweufaletše go bunwa.” (Johane 4:35-38) Molemilemi a ka se tlogele tšhemo yeo e lego kgauswi le go bunwa. Jesu o be a nagana go etša molemi yoo. Ka gona pejana ga ge a ka boela legodimong, Jesu o ile a laela balatedi ba gagwe gore: ‘Eyang le dire barutiwa.’ (Mateo 28:18-20) Ka go re’alo, Jesu o ile a ba nea letlotlo la bohlokwa, e lego boikarabelo bjo bohlokwa bja go dira boboledi.—2 Bakorinthe 4:7.
7 Go etša motho yo a ilego a nea bahlanka ba gagwe tšhelete, Jesu o neile balatedi ba gagwe ba tloditšwego modiro wa go dira barutiwa. (Mateo 25:14) Ka gona ditalente di swantšhetša boikarabelo bja go dira boboledi le go dira barutiwa.
8. Gaešita le ge bahlanka ba seswantšhong sa ditalente ba se ba newa tšhelete e lekanago, mong wa bona o be a letetše’ng?
8 Jesu o boletše gore mong wa bahlanka bao o ile a nea mohlanka wa mathomo ditalente tše hlano, wa bobedi a mo nea tše pedi gomme wa boraro a mo nea tše tharo. (Mateo 25:15) Mong wa bona ga se a ba nea tšhelete e lekanago, eupša o be a letetše gore ka moka ga bona ba dire seo ba ka se kgonago go mo direla tšhelete e oketšegilego. Ka tsela e swanago, Jesu o be a letetše gore balatedi ba gagwe ba tloditšwego ba dire sohle seo ba ka se kgonago modirong wa boboledi. (Mateo 22:37; Bakolose 3:23) Ka Pentekoste ya 33, balatedi ba Jesu ba ile ba thoma go dira batho ba ditšhaba ka moka barutiwa. Le gona ge re bala puku ya Beibele ya Ditiro, re bona gabotse gore ba šomile ka thata. * (Bona mongwalo wa ka tlase.)—Ditiro 6:7; 12:24; 19:20.
BAHLANKA BA DIRIŠA DITALENTE MEHLENG YA BOFELO
9. (a) Bahlanka ba babedi ba botegago ba ile ba dira’ng ka tšhelete yeo ba e neilwego, gona re ithuta’ng go seo? (b) Bao ba nago le kholofelo ya go tlo phela mo lefaseng ba swanetše go dira’ng?
9 Bahlanka ba babedi ba mathomo, bao ba dirišitšego tšhelete ya mong wa bona gabotse, ba swantšhetša bana babo rena le dikgaetšedi ba botegago ba tloditšwego mehleng ye ya bofelo. Ba be ba dutše ba dira sohle seo ba ka se kgonago modirong wa boboledi kudukudu ga e sa le go tloga ka 1919. Seswantšhong se, bahlanka ba ba babedi ba ile ba newa tšhelete e sa lekanego, eupša se ga se bolele gore go na le dihlopha tše pedi tša batlotšwa bao ba botegago. Bahlanka ba ka bobedi ba ile ba šoma ka thata gomme ba oketša gabedi tšhelete yeo ba bego ba e neilwe. Eupša na batlotšwa ke bona feela ba swanetšego go šoma ka thata modirong wa boboledi le wa go ruta? Aowa. Seswantšho sa Jesu sa dinku le dipudi se re ruta gore bao ba nago le kholofelo ya go tlo phela ka mo go sa felego mo lefaseng ba swanetše go thuša bana babo bao ba tloditšwego modirong wa boboledi gomme ba ba botegele. Ba bona e le tokelo e kgolo go ba thuša. Ee, batho ba Jehofa ke “mohlape o tee,” gomme ka moka ga bona ba šoma ka thata modirong wa boboledi le wa go dira barutiwa.—Johane 10:16.
10. Ke karolo efe ya pontšho yeo Jesu a e neilego yeo e hlatselago gore re phela mehleng ya bofelo?
10 Jesu o letetše gore balatedi ba gagwe ka moka ba šome ka thata go dira barutiwa ba oketšegilego. Barutiwa ba gagwe ba ile ba dira sona seo lekgolong la pele la nywaga. Mehleng ye ya bofelo, e lego mehla yeo seswantšho sa Jesu sa mabapi le ditalente se phethagalago go yona, na balatedi ba gagwe ba dira modiro wo? Ee, lehono batho ba bantši kudu ba kwa ditaba tše dibotse le go fetoga barutiwa go feta nakong e fetilego! Ka baka la ge balatedi ba Jesu ka moka ba šoma ka thata modirong wo, ngwaga le ngwaga go kolobetšwa batho ba dikete. Le bona ba tšea karolo modirong wo wa boboledi. Modiro wo ka moka le mafelelo a wona a mabotse di bontšha gabotse gore modiro wa boboledi ke karolo ya bohlokwa ya pontšho yeo Jesu a e neilego mabapi le mehla ya bofelo. Ga go pelaelo gore Jesu o ikgantšha ka bašomi ba gagwe!
MONG O TLO TLA NENG?
11. Re tseba bjang gore Jesu o tla tla nakong ya masetlapelo a magolo?
11 Jesu o itše: “Ka morago ga nako e telele mong wa bahlanka bao a tla a lokiša ditaba tša ditšhelete le bona.” (Mateo 25:19) Mong, e lego Jesu, o tla dira se ge masetlapelo a magolo a le kgauswi le go fela. Re tseba seo bjang? Boporofeteng bja gagwe bjo bo lego go Mateo kgaolo 24 le 25, Jesu o boletše gantši gore o a tla. Ka mohlala, o itše batho ba tla “bona Morwa wa motho a etla ka maru a legodimo.” Se se šupa nakong ya masetlapelo a magolo ge Jesu a tlo ahlola batho. Le gona o ile a lemoša balatedi ba gagwe bao ba phelago mehleng ya bofelo gore ba phakgame. O itše: “Ga le tsebe letšatši leo Morena wa lena a tlago ka lona” e bile a re, “Morwa wa motho o tla ka nako yeo le sa e naganego.” (Mateo 24:30, 42, 44) Ka gona seswantšhong sa ditalente, Jesu o be a bolela le ka nako ya ge a tlo ahlola batho le go fediša lefase la Sathane. *—Bona mongwalo wa ka tlase.
12, 13. (a) Mong wa bahlanka o ile a re’ng go bahlanka ba babedi, gona ka baka la’ng? (b) Batlotšwa ba tla swaiwa neng la mafelelo? (Bona le lepokisi le le rego, “Ba Ahlolwa ba Swanelega ge ba Ehwa.”) (c) Bao ba ilego ba thekga batlotšwa ba tla hwetša moputso ofe?
12 Ge mong wa bahlanka bao a boa leetong la gagwe, o ile a hwetša gore mohlanka yo a bego a mo neile ditalente tše hlano o dirile tše dingwe tše hlano gomme mohlanka yo a bego a mo neile ditalente tše pedi o dirile tše dingwe tše pedi. Mong wa bona o ile a botša yo mongwe le yo mongwe wa bona gore: “O dirile gabotse, mohlanka yo botse le yo a botegago! O botegile dilong tše dinyenyane. Ke tla go bea gore o hlokomele dilo tše dintši.” (Mateo 25:21, 23) Mong, e lego Jesu, o tla dira’ng ge a etla nakong e tlago?
13 Pejana ga masetlapelo a magolo, Modimo o tla bontšha la mafelelo gore o amogela batlotšwa bao ba šomago ka thata bao ba tla bego ba sa le mo lefaseng ka nako yeo. Se ke go swaiwa ga bona ga mafelelo. (Kutollo 7:1-3) Ke moka, pele ga ntwa ya Haramagedone, Jesu o tla ba putsa ka go ba rotošetša legodimong. Eupša go thwe’ng ka bao ba nago le kholofelo ya go phela lefaseng, e lego bao ba ilego ba thekga batlotšwa modirong wa boboledi? Ba tla be ba ahlotšwe e le dinku. Le gona ba tla putswa ka bophelo lefaseng ge go tla be go buša Mmušo wa Modimo.—Mateo 25:34.
MOHLANKA YO KGOPO LE WA SEBODU
14, 15. Na Jesu o be a bolela gore batlotšwa ba bantši ba be ba tla ba kgopo le go ba dibodu? Hlalosa.
14 Seswantšho se se bolela le ka mohlanka yo a bego a neilwe talente e tee. Ga se a ka a e diriša go direla mong wa gagwe tšhelete e oketšegilego goba go e tsenya pankeng gore e be le tswalo. Go e na le moo, o ile a e uta mmung. Mong wa gagwe o ile a re mohlanka yo ke yo kgopo e bile ke sebodu. O ile a mo amoga talente yeo gomme a e nea mohlanka wa pele. Ke moka a lahlela mohlanka yoo yo kgopo ka ntle “leswiswing,” gomme ge a le moo a lla a le tlalelong.—Mateo 25:24-30; Luka 19:22, 23.
15 Ge Jesu a be a re o tee wa bahlanka bao ba bararo o be a le kgopo e bile e le sebodu, o be a sa re gore motlotšwa o tee go ba bararo o tla swana le mohlanka yoo. Re tseba se ka go bapiša seswantšho se le tše dingwe tše pedi. Seswantšhong sa mohlanka yo a botegago le wa temogo, Jesu o boletše ka mohlanka yo mobe yo a ilego a tlaiša bahlanka ba bangwe. Jesu o be a sa re gore bao e bego e tla ba karolo ya mohlanka yo a botegago le wa temogo e be e tla ba babe. Go e na le moo, o be a lemoša batlotšwa bao gore ba se ke ba swana le mohlanka yoo yo mobe. Ke moka, seswantšhong sa dikgarebe tše lesome, Jesu o boletše ka dikgarebe tše hlano tša mašilo. O be a sa re gore seripa sa batlotšwa e be e tla ba mašilo. Go e na le moo, Jesu o be a lemoša ka seo se bego se tla direga ge e ba ba be ba sa itokiša le go dula ba phakgame. * (Bona mongwalo wa ka tlase.) Ka mo go swanago, seswantšhong sa ditalente, Jesu o be a sa re gore batlotšwa ba bantši mehleng ya bofelo ba be ba tla ba kgopo le go ba dibodu. Go e na le moo, o be a lemoša batlotšwa gore ba se swane le mohlanka yo kgopo eupša ba tšwele pele ba šoma ka thata modirong wa boboledi.—Mateo 25:16.
Jesu o tlo putsa barutiwa ba gagwe ka moka bao ba šomago ka thata modirong wa boboledi
16. (a) Re ithuta dithuto dife tše pedi tša bohlokwa seswantšhong sa ditalente? (b) Sehlogo se se re thušitše bjang go kwešiša seswantšho sa ditalente? (Bona lepokisi le le rego, “Re Swanetše go Kwešiša Bjang Seswantšho sa Ditalente?”)
16 Re ithuta dithuto dife tše pedi seswantšhong sa ditalente? Sa pele, Jesu o neile barutiwa ba gagwe ba tloditšwego letlotlo la bohlokwa, e lego boikarabelo bjo bohlokwa bja go bolela ditaba tše dibotse le go dira barutiwa. Sa bobedi, Jesu o letetše gore ka moka ga rena re šome ka thata modirong wa boboledi. Ge e ba re kgotlelela ka potego modirong wo gomme re dula re ekwa Jesu le go mmotegela, re ka kgodišega gore o tlo re putsa.—Mateo 25:21, 23, 34.
^ ser. 3 Morokami wa July 15, 2013, matlakala 21-22, dirapa 8-10, o hlalosa gore mohlanka yo a botegago le wa temogo ke mang.
^ ser. 3 Sehlogo se se fetilego ka makasineng wo se hlalosa gore dikgarebe ke bomang.
^ ser. 3 Seswantšho sa dinku le dipudi se hlalositšwe ka go Morokami wa October 15, 1995, matlakala 23-28, le sehlogong se se latelago ka makasineng wo.
^ ser. 4 Bona lepokisi le le rego, “ Seswantšho sa Ditalente se Swana Bjang le sa Dimina?”
^ ser. 5 Mehleng ya Jesu, talente e tee e be e le tšhelete yeo mošomi bego a swanetše go šoma nywaga e 20 gore a e hwetše.
^ ser. 8 Kapejana ka morago ga gore baapostola ba hwe, bohlanogi bo ile bja aparela diphuthegong ka moka. Ka nywagakgolo e mentši, modiro wa boboledi o ile wa dirwa ka tekanyo e nyenyane kudu. Eupša “lebakeng la puno,” goba mehleng ya bofelo, modiro wa boboledi o be o tla thoma gape. (Mateo 13:24-30, 36-43) Bala Morokami wa July 15, 2013, matlakala 9-12.


text:
GO ITHUTA KA DISWANTŠHO
GO ITHUTA KA DISWANTŠHO
Baisiraele ba Dira Modimo wa Seswantšho
Taonelouta letlakala le la go tsenywa mebala gomme o leke go swaya dilo tše tharo tše sa swanego gare ga diswantšho tše tše pedi.
Tše di Oketšegilego go tšwa Dihlogong tše
Hanna o Thušitše Samuele go Hlankela Jehofa
Mošomo wo o tla thuša bana ba mengwaga ya magareng ga e 3 le e 6 go ithuta ka mpho yeo Hanna a bego a e nea Samuele ngwaga o mongwe le o mongwe.
Morongwa o Matlafatša Gideone
Letlakala le la go tsenywa mebala le diretšwe bana ba mengwaga e 3 go ya go 6.
Jehofa o Araba Dithapelo tša Dilo Tšeo re di Kgopelago ka go Lebanya
Bana ba mengwaga e 6 go ya go 8 ba tla thabela mošomo wo wo o ba rutago bohlokwa bja go rapelela dilo ka go lebanya.


text:
JUNE 17, 2015
NEPAL
Dihlatse tša Jehofa di Rulaganya Modiro wa Tlhakodišo Nageng ya Nepal
KATHMANDU, Nepal—Dihlatse tša Jehofa go tšwa Bangladesh, India, Japane, Jeremane, Switzerland le United States di rulagantše modiro wa tlhakodišo go thuša batho bao ba phologilego tšhišinyego e kgolo ya lefase yeo e hlasetšego naga ya Nepal ka April 25, 2015, mo go hwilego batho ba dikete go akaretša mosadi wa Hlatse le bana ba gagwe ba babedi. Tšhišinyego ya bobedi e ile ya hlasela naga ya Nepal ka May 12, 2015, lega go le bjalo, tšhišinyegong ye ga go na Hlatse yeo e gobetšego kudu goba yeo e hwilego ebile ga go na dithoto tša tšona tšeo di senyegilego kudu.
Letšatši ka morago ga tšhišinyego ya mathomo, baemedi bao ba tšwago ofising ya Dihlatse tša Jehofa ya Nepal ba ile ba etela diphuthego tša motseng wa Kathmandu e lego lefelo leo le hlasetšwego kudu ke tšhišinyego ye go bona seo ba ka thušago ka sona. Tšhišinyego ye e sentše o šoro magae a 38 a Dihlatse gomme ya senya magae a mangwe a 126. Bao ba lahlegetšwego ke magae a bona ba dula magaeng a barapedigotee le bona, mafelong a bona a borapedi a bitšwago Diholo tša Mmušo le ditenteng tšeo di hlomilwego mafelong a itšego. Ofisi ya Nepal e ile ya thoma go nea bahlaselwa dijo, gomme ka morago e ile ya amogela dilo tše oketšegilego tša go thuša go tšwa Bangladesh, India le ditoropong tša Nepal e lego Birgunj, Damauli, Mahendranagar le Pokhara. Komiti ya Tlhakodišo e rulaganya modiro wo o tšwelago pele wo o dirwago ke baithaopi ba Dihlatse go tšwa India, Japane le Nepal wa go aga mafelo a bodulo a nakwana bakeng sa bahlaselwa.
Mmoleledi wa Dihlatse tša Jehofa tša Nepal, Reuben Thapaliya, o boletše gore: “Ga se ra tshwenyega feela ka dilo tšeo bahlaselwa ba ba di hlokago eupša re tshwenyegile gape le ka go ba homotša ka Beibele. Go oketša maitekong a rena a go ba nea dijo, meetse le madulo, re rulagantše gore ba hwetše thušo ka gore re ba etele le go ba kgothatša ka mangwalo.” Go thoma ka May 2-5, 2015 Gary Breaux e lego moemedi yo a tšwago ntlongkgolo ya Dihlatse tša Jehofa ya lefase ka bophara, o ile a ya tikologong yeo e hlasetšwego ke kotsi gomme a etela diphuthego le malapa ao a hlasetšwego. Ka May 4, 2015, Mna. Breaux o ile a nea polelo e kgethegilego yeo e theilwego Beibele moo diphuthego tše dingwe di bego di theeditše lenaneo le di bego di kgokagantšwe ka bidio. Go oketša mo, Kenji Chichii e lego moemedi yo a tšwago ofising ya lekala ya Dihlatse tša Jehofa ya Japane, o ile a fihla ka May 5, 2015 go etela malapa ao a wetšwego ke kotsi ye le go kgothatša ka dipolelo tšeo di theilwego Beibeleng.
Ofisi ya lekala ya Dihlatse tša Jehofa ya Jeremane e ile ya rulaganya sehlopha sa Dihlatse go yo thuša ka tša kalafo, gomme sehlopheng se go be go na le dingaka le baoki. Sehlopha se sa go tšwa Yuropa se ile sa šoma le Komiti ya Tlhakodišo ya Nepal go oka balwetši bao ba bego ba le Diholong tša Mmušo tša lefelong leo le wetšwego ke kotsi. Sehlopha se ile sa hwetša ditlabakelo tša kalafo go tšwa go Dihlatse tša Bangladesh, India le Japane.
J. R. Brown, e lego mmoleledi wa Dihlatse tša Jehofa ntlongkgolo ya tšona ya lefase ka bophara, o boletše gore: “Re sa tšwela pele re dira maiteko a go thuša batho ka gobane re lemogile gore baphologi ba kotsi ye e šoro gantši ba hloka le kgothatšo ya mangwalo go feta go fo ba nea dilo tšeo ba di hlokago. Barapedigotee le rena ba Nepal le baphologi ba bangwe ba tšhišinyego ye ba ka kgodišega gore re tla dula re ba thuša ka seo ba se hlokago le go ba kgothatša ka Beibele. Re tla dula re nagana ka bona le go ba bea dithapelong tša rena.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Jeremane: Wolfram Slupina, mogala +49 6483 41 3110
Japane: Ichiki Matsunaga, mogala +81 46 233 0005
Nepal: Reuben Thapaliya, mogala +977 9813469616


text:
KGAOLO YA BOŠUPA
Kholofelo ya Kgonthe Bakeng sa Baratiwa ba Gago ba ba Hwilego
Re tseba bjang gore tsogo e tla direga e le ka kgonthe?
Jehofa o ikwa bjang ka go tsoša bahu?
Ke bomang bao ba tlago go tsošwa?
1-3. Ke lenaba lefe leo le re hlomarago ka moka ga rena, gomme ke ka baka la’ng go ela hloko seo Beibele e se rutago go tla re tlišetšago kimollo e itšego?
NAGANA o tšhabela lenaba le šoro. Le na le matla e bile le go šia ka lebelo. O a tseba gore ga le na kgaugelo ka gobane o le bone le bolaya ba bangwe ba bagwera ba gago. Go sa šetšwe gore o leka gakaakang go le šia, le dutše le batamela. Go bonagala go se na kholofelo. Lega go le bjalo, mohlakodiši o tšwelela gatee-tee. Ke yo matla kudu go feta lenaba la gago e bile o holofetša go go thuša. Seo se go dira gore o ikwe o imologile gakaakang!
2 Ka kgopolo e itšego, o hlomerwe ke lenaba le le bjalo. Ka moka ga rena le a re hlomara. Ka ge re ithutile kgaolong e fetilego, Beibele e bitša lehu gore ke lenaba. Ga go le o tee wa rena yo a ka le tšhabelago goba a lwa le lona. Ba bantši ba rena re bone lenaba le le bolaya batho bao re ba ratago. Eupša Jehofa ke yo matla kudu go feta lehu. Ke Mohlakodiši yo lerato yo a šetšego a bontšhitše gore a ka fenya lenaba le. Le gona o holofetša go fedišetša lenaba le e lego lehu, sa ruri. Beibele e ruta gore: “Lehu le tla fedišwa e le lenaba la mafelelo.” (1 Ba-Korinthe 15:26) Tšeo ke ditaba tše dibotse!
3 Anke re eleng hloko ka bokopana kamoo lenaba le e lego lehu le re kgomago ka gona ge le hlasela. Go dira se go tla re thuša gore re kwešiše se sengwe seo se tlago go re thabiša. Lebaka ke gore Jehofa o holofetša gore bahu ba tla phela gape. (Jesaya 26:19) Ba tla bušetšwa bophelong. Seo ke kholofelo ya tsogo.
GE YO O MO RATAGO A E-HWA
4. (a) Ke ka baka la’ng karabelo ya Jesu lehung la moratiwa e re ruta ka maikwelo a Jehofa? (b) Jesu o ile a hlagolela bogwera bofe bjo bo kgethegilego?
4 Na o lahlegetšwe ke yo o mo ratago lehung? Bohloko, manyami le maikwelo a go ikwa o se na mohola a ka bonagala a sa kgotlelelege. Dinakong tše bjalo, re swanetše go ya Lentšung la Modimo bakeng sa go hwetša khomotšo. (2 Ba-Korinthe 1:3, 4) Beibele e re thuša gore re kwešiše kamoo Jehofa le Jesu ba ikwago ka gona ka lehu. Jesu, yo a ilego a bonagatša Tatagwe ka mo go phethagetšego, o be a tseba bohloko bja go lahlegelwa ke motho lehung. (Johane 14:9) Ge a be a le Jerusalema, Jesu o be a fela a etela Latsaro le dikgaetšedi tša gagwe e lego Maria le Mareta bao ba bego ba dula toropong ya kgaufsi yeo e bitšwago Bethania. E ile ya ba bagwera ba go ntšhana sa inong. Beibele e re: “Jesu o be a rata Mareta le ngwanabo le Latsaro.” (Johane 11:5) Lega go le bjalo, ka ge re ithutile kgaolong e fetilego, Latsaro o ile a hwa.
5, 6. (a) Jesu o ile a arabela bjang ge a be a e-na le ba lapa labo Latsaro le bagwera bao ba bego ba lla? (b) Ke ka baka la’ng go nyama ga Jesu go re kgothatša?
5 Jesu o ile a ikwa bjang mabapi le go lahlegelwa ke mogwera wa gagwe? Pego e re botša gore Jesu o ile a tla go ba leloko la Latsaro le bagwera ge ba be ba lla ka baka la go lahlegelwa mo. Jesu o ile a kgomega kudu ge a ba bona. O ile “a tsetsela moyeng gomme a huduega.” Ke moka pego e re: “Jesu a ntšha megokgo.” (Johane 11:33, 35) Na go nyama ga Jesu go be go bolela gore o be a se na kholofelo? Le gatee. Ge e le gabotse, Jesu o be a tseba gore selo se sengwe se se kgahlišago se be se le kgaufsi le go direga. (Johane 11:3, 4) Lega go le bjalo, o ile a kwa bohloko le manyami tšeo di bakwago ke lehu.
6 Ka kgopolo e nngwe, go nyama ga Jesu go a re kgothatša. Go re ruta gore Jesu le Tatagwe e lego Jehofa ba hloile lehu. Eupša Jehofa Modimo o kgona go lwa le go fenya lenaba leo! Anke re boneng seo Modimo a ilego a kgoniša Jesu gore a se dire.
“LATSARO, TŠWAA!”
7, 8. Ke ka baka la’ng taba ya Latsaro e ka ba e ile ya bonagala e sa holofetše go babogedi, eupša Jesu o ile a dira’ng?
7 Latsaro o be a bolokilwe ka leweng gomme Jesu o ile a kgopela gore lefsika leo le tswaletšego mojako wa lona le tlošwe. Mareta o ile a ganetša seo ka gobane mmele wa Latsaro o be o swanetše go ba o be o thomile go bola ka morago ga matšatši a mane. (Johane 11:39) Go ya ka pono ya motho, na go be go e-na le kholofelo?
8 Lefsika le ile la kgokološwa gomme Jesu a goelela ka gore: “Latsaro, tšwaa!” Go ile gwa direga’ng? “Motho yo a bego a hwile [o ile] a tšwa.” (Johane 11:43, 44) Na o ka akanya lethabo leo batho ba bilego le lona moo? Go sa šetšwe gore Latsaro e be e le ngwanabo bona, moloko, mogwera goba moagišani, ba be ba tseba gore o be a hwile. Lega go le bjalo, šo o gona—yena monna yo a ratwago—o eme gare ga bona gape. Seo se swanetše go ba se ile sa bonagala se sa kgonege le gatee. Ga go pelaelo gore ba bantši ba ile ba gokarela Latsaro ka lethabo. A phenyo e kgolo gakaakang ya go fenya lehu!
9, 10. (a) Jesu o ile a utolla bjang Mothopo wa matla a gagwe a go tsoša Latsaro? (b) Ke mehola efe e mengwe yeo re e hwetšago ka go bala dipego tša Beibele tša tsogo?
9 Jesu ga se a ka a ipolela gore o dirile mohlolo wo o makatšago ka matla a gagwe ka noši. Thapelong ya gagwe pejana ga ge a bitša Latsaro, o ile a bontšha gabotse gore Jehofa ke yena Mothopo wa tsogo. (Johane 11:41, 42) Ye ga se nako e nnoši yeo Jehofa a ilego a diriša matla a gagwe ka tsela ye. Tsogo ya Latsaro e fo ba o mongwe wa mehlolo e senyane ya mohuta wo yeo e begilwego ka Lentšung la Modimo. * Go bala le go ithuta dipego tše go a thabiša. Di re ruta gore Modimo ga a bebe sefahlego, ka gore bao ba tsošitšwego ba akaretša ba banyenyane le ba bagolo, banna le basadi, ba-Isiraele le bao e sego ba-Isiraele. Le gona dipegong tše go hlaloswa ka lethabo le legolo gakaakang leo le ilego la ba gona! Ka mohlala, ge Jesu a tsošitše ngwanenyana yo monyenyane bahung, batswadi ba gagwe ba ile “ba thaba wa go se kgone go itshwara.” (Mareka 5:42) Ee, Jehofa o be a ba file lebaka la go thaba leo ba bego ba ka se ke ba le lebala le ka mohla.
10 Ee, bao ba ilego ba tsošwa ke Jesu ba ile ba hwa gape mafelelong. Na se se bolela gore go ba tsoša go be go se na seo go se bolelago? Le gatee. Dipego tše tša Beibele di tiišetša ditherešo tše bohlokwa e bile di re nea kholofelo.
GO ITHUTA DIPEGONG TŠA TSOGO
11. Ke bjang pego ya go tsošwa ga Latsaro e thušago go tiiša therešo yeo e begilwego go Mmoledi 9:5?
11 Beibele e ruta gore “bahu ga ba tsebe selo.” Ga ba phele e bile ga ba phele ka tsela e nngwe e itšego lefelong le ge e ka ba lefe. Pego ya Latsaro e tiišetša se. Ge a be a tsošetšwa bophelong, na Latsaro o ile a kwiša ditsebe tša batho bose ka go ba hlalosetša ka legodimo? Goba na o ile a ba tšhoša ka dinonwane tše di tšhošago tša mabapi le hele e tukago? Aowa. Beibele ga e hlalose mantšu a bjalo e le a tšwago go Latsaro. Nakong ya matšatši a mane ge a be a hwile, o be a sa “tsebe selo.” (Mmoledi 9:5, PK) Latsaro o be a fo ba a robetše lehung.—Johane 11:11.
12. Ke ka baka la’ng re ka kgonthišega gore tsogo ya Latsaro e ile ya direga e le ka kgonthe?
12 Pego ya Latsaro gape e re ruta gore tsogo ke selo sa kgonthe, e sego nonwane feela. Jesu o tsošitše Latsaro ka pele ga lešaba la dihlatse tše di bonego ka mahlo. Gaešita le baetapele ba bodumedi, bao ba bego ba hloile Jesu, ga se ba ka ba gana mohlolo wo. Go e na le moo ba ile ba re: “Re tla dira’ng, gobane motho yo [Jesu] o dira dipontšho tše dintši?” (Johane 11: 47) Batho ba bantši ba ile ba ya ba bona monna yo a tsošitšwego. Ka baka leo, gaešita le ba bantši ba bona ba ile ba dumela Jesu. Ba ile ba bona ka Latsaro bohlatse bjo bo kwagalago bja gore Jesu o be a romilwe ke Modimo. Bohlatse bjo e be e le bjo matla mo e lego gore ba bangwe ba baetapele ba ba-Juda ba dipelo tše thata ba ile ba loga maano a go bolaya Jesu le Latsaro.—Johane 11:53; 12:9-11.
13. Ke motheo ofe woo re nago le wona wa go dumela gore Jehofa a ka tsoša bahu e le ka kgonthe?
13 Na ke mo go sa kwagalego go amogela tsogo e le therešo? Ga go bjalo, ka gobane Jesu o rutile gore ka letšatši le lengwe “bohle bao ba lego mabitleng” ba tla tsošwa. (Johane 5:28) Jehofa ke Mmopi wa bophelo ka moka. Na go swanetše go ba thata go dumela gore a ka bopa bophelo gape? Ee, go gontši go tla ithekga ka mogopolo wa Jehofa. Na a ka gopola baratiwa ba rena ba ba hwilego? Go na le dinaledi tše dintši tšeo di sa balegego tše di tletšego legohleng, lega go le bjalo Modimo o bitša e nngwe le e nngwe ka leina! (Jesaya 40:26) Ka gona Jehofa Modimo a ka gopola selo se sengwe le se sengwe ka baratiwa ba rena ba ba hwilego, e bile o ikemišeditše go ba bušetša bophelong.
14, 15. Jehofa o ikwa bjang ka go bušetša bahu bophelong, ka ge se se bontšhitšwe ke seo Jobo a se boletšego?
14 Lega go le bjalo, Jehofa o ikwa bjang ka go tsoša bahu? Beibele e ruta gore o fagahletše go tsoša bahu. Monna yo a botegago Jobo o botšišitše gore: “A fa motho a ka re go hwa, a buša a phela?” (PK) Jobo o be a bolela ka go leta lebitleng go fihlela ge nako e fihla ya gore Modimo a mo gopole. O ile a botša Jehofa gore: “Wa tlo mpitša ka Xo arabêla, Ò hloloxetšwe ’bopya sa diatla tša’xo.”—Jobo 14:13-15.
15 Nagana feela! Jehofa ge e le gabotse o hlologetše go bušetša bahu bophelong. Na ga go thabiše go tseba gore Jehofa o ikwa ka tsela yeo? Eupša go thwe’ng ka tsogo ye ya nakong e tlago? Ke bomang bao ba tlago go tsošwa, gomme ba tsošetšwa kae?
“BOHLE BAO BA LEGO MABITLENG A KGOPOTŠO”
16. Bahu ba tla tsošetšwa gore ba phele maemong a mohuta ofe?
16 Dipego tša Beibele tša tsogo di re ruta mo gontši mabapi le tsogo ya nakong e tlago. Batho bao ba ilego ba bušetšwa bophelong gona mo lefaseng ba ile ba kopanywa gape le bao ba ba ratago. Tsogong ya nakong e tlago go tla direga se se swanago—eupša se tla direga gakaone kudu. Ka ge re ithutile go Kgaolo 3, morero wa Modimo ke gore lefase ka moka le dirwe paradeise. Ka gona bahu ba ka se ke ba tsošetšwa bophelong lefaseng leo le tletšego ntwa, bosenyi le bolwetši. Ba tla ba le sebaka sa go phela ka mo go sa felego lefaseng ba le maemong a khutšo le a lethabo.
17. Tsogo e tla direga ka tekanyo e kgolo gakaaka’ng?
17 Ke bomang bao ba tlago go tsošwa? Jesu o itše ‘bohle bao ba lego mabitleng a kgopotšo ba tla kwa lentšu la gagwe [la Jesu] gomme ba tšwa.’ (Johane 5:28, 29) Ka mo go swanago, Kutollo 20:13 e re: “Lewatle la ntšha bahu ba lego go lona, lehu le Hadese tša ntšha bahu ba lego go tšona.” “Hadese” e šupa go bodula-bahu. (Bona Mametletšo, matlakala 212-13) Lebitla le la kakaretšo le tla šala le se na selo. Batho ka moka ba dimilione tše dikete bao ba robetšego moo ba tla phela gape. Moapostola Paulo o itše: “Go tla ba le tsogo ya ba lokilego gotee le ba sa lokago.” (Ditiro 24:15) Seo se bolela’ng?
18. Ke bomang bao ba akaretšwago gare ga “ba lokilego” bao ba tlago go tsošwa, gomme kholofelo ye e ka go kgoma bjang wena ka noši?
18 “Ba lokilego” ba akaretša batho ba bantši bao re balago ka bona ka Beibeleng bao ba phetšego pele Jesu a e-tla lefaseng. O ka nagana ka Noage, Aborahama, Sara, Moše, Ruthe, Esitere le ba bangwe ba bantši. Ba bangwe ba banna le basadi ba ba tumelo go bolelwa ka bona kgaolong ya bo-11 ya Ba-Hebere. Eupša “ba lokilego” gape ba akaretša bahlanka ba Jehofa bao ba hwago nakong ya rena. Ka baka la kholofelo ya tsogo, re ka lokologa poifong le ge e ka ba efe ya go hwa.—Ba-Hebere 2:15.
19. “Ba sa lokago” ke bomang, gomme ke sebaka sefe seo Jehofa a ba neago sona ka botho?
19 Go thwe’ng ka batho bao ba sa kago ba hlankela Jehofa goba go mo kwa ka gobane ba se ba ka ba tseba ka yena le ka mohla? Dimilione tše tše dikete tša “ba sa lokago” di ka se lebalwe. Le tšona di tla tsošwa gomme tša fiwa nako ya gore di ithute ka Modimo wa therešo le go mo hlankela. Lebakeng la nywaga e sekete, bahu ba tla tsošwa gomme ba fiwe sebaka sa go kopana le batho ba botegago mo lefaseng bakeng sa go hlankela Jehofa. E tla ba nako e kgahlišago. Nako ye ke yeo Beibele e e bitšago gore ke Letšatši la Kahlolo. *
20. Gehenna ke’ng, gomme ke bomang bao ba yago fao?
20 Na se ka moka se bolela gore motho yo mongwe le yo mongwe yo a kilego a phela o tla tsošwa? Aowa. Beibele e bolela gore bahu ba bangwe ba “Gehenna.” (Luka 12:5) Gehenna e hweditše leina la yona lefelong la go lahlela ditlakala leo le bego le le ka ntle ga Jerusalema ya bogologolo. Ditopo le ditlakala di be di tšhungwa moo. Bahu bao mebele ya bona e bego e lahlelwa moo ba be ba lebelelwa ke ba-Juda e le bao ba sa swanelwago ke go bolokwa le go tsošwa. Ka gona Gehenna ke seswantšhetšo se se swanetšego sa tshenyego ya ka mo go sa felego. Gaešita le ge Jesu a tla ba le karolo go ahloleng ba ba phelago le ba ba hwilego, Jehofa ke yena Moahlodi wa mafelelo. (Ditiro 10:42) Le ka mohla a ka se tsoše bao a ba ahlolago e le ba babe e bile ba sa ikemišetša go fetoga.
TSOGO YA GO TSOGELA LEGODIMONG
21, 22. (a) Go na le mohuta ofe o mongwe wa tsogo? (b) Ke mang wa mathomo-thomo wa go tsošetšwa bophelong bja moya?
21 Beibele e bile e bolela ka mohuta o mongwe gape wa tsogo, wa go phela legodimong bjalo ka sebopiwa sa moya. Mohlala o tee feela wa mohuta wo wa tsogo wo o begilwego ka Beibeleng ke wa Jesu Kriste.
22 Ka morago ga gore Jesu a bolawe e le motho, Jehofa ga se a ka a dumelela Morwa wa Gagwe yo a botegago gore a dule ka lebitleng. (Psalme 16:10; Ditiro 13:34, 35) Modimo o tsošitše Jesu, eupša e sego e le motho wa nama. Moapostola Petro o hlalosa gore Kriste o ile “a bolawa nameng, eupša a phedišwa moyeng.” (1 Petro 3:18) Ruri wo e be e le mohlolo o mogolo. Jesu o ile a phela gape e le motho yo matla wa moya! (1 Ba-Korinthe 15:3-6) Jesu e bile yena wa mathomo-thomo wa go tsošwa ka tsela ye e kgahlišago. (Johane 3:13) Eupša e be e ka se be yena wa mafelelo.
23, 24. Ke bomang bao ba bopago “mohlatswana” wa Jesu, gomme e tla ba ba bakae?
23 A tseba gore kgaufsinyane o be a tla boela legodimong, Jesu o ile a botša balatedi ba gagwe ba botegago gore o tla ba “lokišetša lefelo” gona moo. (Johane 14:2) Jesu o ile a bolela ka bao ba yago legodimong gore ke “mohlatswana” wa gagwe. (Luka 12:32) Ke ba bakae bao ba tlago go ba sehlopheng se se senyenyane se se lekanyeditšwego sa Bakriste ba botegago? Go ya ka Kutollo 14:1, moapostola Johane o re: “Ka lebelela, gomme, bonang! Kwana e eme Thabeng ya Tsione e na le ba dikete tše lekgolo-masome-nne-nne ba ngwadilwego leina la yona le leina la Tatago yona diphatleng.”
24 Bakriste ba ba 144 000 go akaretša le baapostola ba Jesu ba botegago, ba tsošetšwa bophelong bja legodimong. Tsogo ya bona e direga neng? Moapostola Paulo o ngwadile gore e tla direga nakong ya go ba gona ga Kriste. (1 Ba-Korinthe 15:23) Ka ge o tla ithuta go Kgaolo 9, ga bjale re phela nakong yeo. Ka gona bao ba mmalwa ba šetšego ba ba 144 000 bao ba hwago nakong ya rena ba tsošetšwa bophelong bja legodimong ka ponyo ya leihlo. (1 Ba-Korinthe 15:51-55) Lega go le bjalo, bontši bja batho ka moka bo na le kholofelo ya go tsošetšwa bophelong bja Paradeise nakong e tlago mo lefaseng.
25. Ke’ng seo se tlago go ahla-ahlwa kgaolong e latelago?
25 Ee, Jehofa o tla fenya e le ka kgonthe lenaba la rena e lego lehu, e bile le tla tlošwa ka mo go sa felego! (Jesaya 25:8) Lega go le bjalo, o ka ipotšiša gore, ‘Ke’ng seo bao ba tlago go tsošetšwa legodimong ba yago go se dira moo?’ Ba tla bopa karolo ya pušo ya Mmušo o kgahlišago legodimong. Re tla ithuta mo go oketšegilego ka mmušo woo kgaolong e latelago.
^ ser. 9 Dipego tše dingwe di hwetšwa go 1 Dikxoši 17:17-24; 2 Dikxoši 4:32-37; 13:20, 21; Mateo 28:5-7; Luka 7:11-17; 8:40-56; Ditiro 9:36-42 le 20:7-12.
^ ser. 19 Bakeng sa tsebišo mabapi le Letšatši la Kahlolo le motheo wa kahlolo, hle bona Mametletšo, matlakala 213-15.


text:
Mahlo a Magolo
—Mmele o Monyenyane!
BATHO ba bantši ba ka re e botsana; ba bangwe ba ka re e a tšhoša. E na le maoto a matelele le a masesane, boya bjo boreledi le mahlo a magolo a go phadima. Mmele wa yona ke wa botelele bja mo e ka bago disentimithara tše 12.5, gomme ke ya boima bja digrama tše e ka bago tše 114. Ke’ng yona yeo? Ke phoofotšwana e bitšwago tarsier!
Anke re ithuteng ka mo go tseneletšego ka e nngwe ya diphoofotšwana tše, e lego tarsier ya kua Philippine. Ditho tša mmele wa yona e lego mahlo, ditsebe, matsogo, dinao, maoto le mosela, di bonagala di feta mmele wa yona o monyenyane. Eupša sebopego sa mmele wa yona seo se sa tlwaelegago se bontšha gore e bopilwe ka bohlale.
GO KWA: Ditsebe tše disesane tša tarsier, di kgona go phuthega le go phuthologa, gaešita le go sokologa gore di kwe modumo wa tlasana kudu. Go kwa kudu ga yona go e thuša go efoga diphoofolo tšeo di ka e hlaselago, tše bjalo ka dikatse tša naga le go tsoma diphedi tšeo e di jago. Ge e le bošego, ditsebe tša tarsier di kgona go kwa modumo wa ditsentsere, mohlwa, dikhunkhwane, dinonyana le digwagwa. Ke moka e tla retološa hlogo gore e lebelele ka mahlo a yona a go tomoga moo sephedi se lego gona.
GO ITSHWARELETŠA: Matsogo a tarsier a hlamilwe ka tsela ya gore e kgone go itshwareletša makaleng a masesane. Menwana ya yona e na le methalwana ya go swana le thaere ya koloi. Le ge e robetše, tarsier e swanetše go itshwareletša ka go tia. Ge e robetše, mosela wa yona o motelele wo e kgonago go itshwareletša ka wona o e thuša gore e se ke ya wa go fihlela ge e phafoga.
GO BONA: Ga go na seamuši se sengwe seo se nago le mahlo a magolo ge se bapetšwa le mmele wa sona bjalo ka tarsier. Ge e le gabotse, leihlo le lengwe le le lengwe la tarsier le feta bjoko bja yona! Mahlo a tarsier ga a kgone go dikologa; a dula a lebeletše thwii. Na popego ye e e thibela go bona ka mahlakoreng? Le gatee. Tarsier e na le karolo e nngwe e bohlokwa, ka ge molala wa yona o kgona go retologa gabonolo, se se dira gore hlogo ya yona e kgone go retologela ka mahlakoreng ka moka.
LEBELO LA YONA: Maoto a tarsier a matelele a e nea matla a gore e kgone go taboga bokgole bja dimithara tše tshela, e lego botelele bjo bo fetago bja mmele wa yona ka makga a 40! Ge se tsoma bošego, sebata se se senyenyane se tabogela phoofotšwana se otlolotše menwana gore se e sware gateetee.
Di-Tarsier ga di ke di phela nako e telele ge di ruilwe, ka gobane di ja dikhunkhwane kudu e bile ga di rate go swarwaswarwa ke batho. Lega go le bjalo, phoofotšwana ye ya moswananoši e sa dutše e kgahla batho ba kua Philippines. Mo e ka bago setho se sengwe le se sengwe sa phoofotšwana ye e dulago sethokgweng, ya mahlo a go tomoga, se a makatša.